Iñigo Cabacasen familia eta lagunek epaiketaren balantzea egin dute - Uriola.eus\nIñigo Cabacasen familia eta lagunek epaiketaren balantzea egin dute\nuriola.eus 2018-11-16 12:52 Jendartea Bilbo\nEpaiketan Ertzaintzen arteko kontraesanek defentsen estrategia bertan behera utzi dutela adierazi dute. "Loca academia de Policía antzeko bat dela saldu nahi izan digute beraien erantzunkizuna saihesteko, epaiketara karta markatuekin jokatzera etorri dira".\nIñigo Cabacasen familia eta lagunek agerraldia egin dute gaur goizean Bilboko Kafe Antzokian. Bertan, hiru aste honetan epaiketan gertatutakoaren balantzea egin dute. Hasteko, salatuen jarrera kritikatu dute "Epaiketako lehen egunera etorri ziren bakarrik, testifikatu zuten egunea, eta mozorrotuta etorri ziren, peluka eta guzti. Batek, egun horretan, ertzaintzaren irratian ez zela ezer pasatzen esan zuen bitartean, beste batek "guda" bat zegoela esan zuen, nola izan daiteke furgoneta berdinean zeuden bi profesiolek horrelako ikuspuntu desberdina edukitzea? karta markatuekin jokatzera etorri dira".\nBalorazioa zazpi puntu desberdinetan banatu dute:\n1.- Argi geratu da plazan ez zegoela inolako liskarrik, Ertzainek eta testiguek epaiketan argitu duten bezala plaza ez zen ezer gertatzen. Ertzaintzen nagusiek aurreiritziekin erabaki zuten hor eraso behar zala, inolako arrazoi zehatzik eduki gabe.\n2.- Ez zieten ezer jaurti. Plazan ikusi daiteke hor dauden jardinerak ezin direla mugitu. Gezurra da aurpegia estalita zeukaten pertsonek ertzainak eraso izanak. Ertzaintza heldu eta eraso arte hor ez zan ezer gertatzen.\n3.- Pilotak zuzen jaurti zituzten. Testiguak adierazi duten bezala hori tiroketa bat izan zen, ematera apuntatu zuten, ez parabolekin. Ezin dute ulertu polizia batek metro gutxira tiro egiten duenean hori pertsona bat hiltzeko gai dela\n4.- Iñigo lurrean botata zegoenean han zeuden Ertzainen jarrera tamalgarria eta oso lotsagarria izan da. Testiguek azaldu zuten bezala, beraiek Iñigo laguntzera hurbildu zirenean jaso zituzten erantzunak eta hitzak ez dira bidezkoak, funtzionario batek ezin ditu inoiz horrelakorik esan.\n5.- Bunkerrean gertatutakoa ez da ulergarria. Ertzaintzak nahiago du talde kutre bat bezala geratu egia esan baino lehen. "Loca academia de Policía" baten antza eman nahi dute, eta hori gezurra da. Horrez gain, epaiketan esan behar zutena aldez aurretik administrazioaren abokatuekin prestatu dutela onartu dute eta hori ezin daiteke onartu, guk gure abokatuak ordaintzen ditugu.\n6.- Ertzaintzak beti grabatzen ditu bere irteerak eta egiten duten guztia, baina, kasualitatez, hemen ez daukate inolako bideorik, eta kalean daudenak ere ez dituzte hartu. Eskerrak audioak ditugula, baina bideoak ere egon behar dira, eta ezkutatu dituzte.\n7.- Ugartekoren jarrera lotsagarria da. Gertatutakoa estaltzen saiatu dira lehen unetik eta probak ezkutatzen ibili dira. Horrez gain, egun horretan gertatu zena okultatzen ibili direla salatu dute. Kontraesanak egunero ikusi ditugu beraien hitzetan, hori ez da bidezkoa. Inpunitate osoa dutela uste dute. Beste polizia eredu bat beharrezkoa da.\nPuntu guzti horiek kontuan hartuta, errudun gabeko sententzia bat ulertezina izango litzatekela adierazi dute. "Justizia eskatzen ari gara lehen unetik, inolako laguntzarik izan gabe eta instituzien aurka. Karta markatuekin etorri dira epaiketara. Baina, hala ere, agerian geratu dira guztien kontraesanak eta norena da errua.\n3 Ezezagun batzuk Artxandan dagoen mural antifaxista eraso dute\n4 Aste Nagusian Bizkaiko musikaz beteko da Bilborock\n6 Hertzainak taldeak kontzertu berezia eskainiko du Bilbon


ELAIDE berria heldu da – Aranguren Ibarreko Udala\nELAIDE berria heldu da\nwww.elaide.eus euskaraz ikasten ari direnendako erreferentziazko webgune izatea bilatzen duen web orria.\nNafarroako toki-entitateetako 28 euskara zerbitzuek elkarlanean sortu dute elaide.eus webgunea, euskaraz ikasten ari direnei laguntza eta baliabideak eskaintzeko helburuarekin.\nBaina zer esan nahi du Elaidek?\nELAIDE hitzak bi esanahi ditu, batetik, hizkera edo hizkuntza erran nahi du; eta, bertzetik, norbaitekin tratua duen pertsonari edo pertsona ezagunari egiten dio erreferentzia. Eta honek guztiak baduzu zentzua ELAIDEn.\nZer aurkituko dute sartzen direnek Elaiden?\nEuskara bizitzeko eta gehiago ezagutzeko tresna bat, euskaraz ikasten ari direnei lagungarri izanen zaizkien informazio eta tresnekin.\nEuskara ikasleentzako txokoa da Elaide.\nEuskarara hurbildu nahi dutenendako, ikasketa prozesuan aurrera egin nahi badute, euskaraz egiteko aukerak eta baliabideak bilatzen dituzten horiendako toki ezin hobea da ELAIDE. Egitasmo honen helburua da euskara eta euskal kultura euskara ikasleen eta berau ikasteko asmoa dutenen eskura paratzea, eta aberastasun hori konpartitzea; Elaide ikasketa prozesuan bidelagun izanen dute ikasleek.\nBertan aurkituko dituzte: informazio eguneratua eta interesekoa, euskarazko aktibitateen agenda, bi asteroko buletina, euskara ikasteko dirulaguntzei buruzko informazioa, euskara ikasi eta praktikatzeko baliabideak, hainbat webgune eta proiektuetara estekak (euskaltegiak, mintzapraktika, Euskaraldia, tokiko hedabideak, etab.).


Spotify - Wikipedia, entziklopedia askea.\nalemana, ingelesa, Txinera tradizionala, hungariera, txekiera, gaztelania, finlandiera, frantsesa, frantsesa kanadiarra, greziera, Indonesiera, italiera, japoniera, Malaysiera, nederlandera, poloniera, Brasilgo portugesa, suediera, Thailandiera, turkiera, Vietnamera eta arabiera\nSymbian (en) , Windows Phone, BlackBerry OS (en) , Chrome OS, PlayStation 3, PlayStation 4, webOS (en) , PlayStation 5, Android, iOS, macOS, Linux eta Microsoft Windows\nQt eta GTK\nInternational Dance Music Awards (en)\nSpotify streaming bidez DRM erabiltzen duen musika erreproduzitzeko aplikazioa da. Diskoetxe independente eta handietako musika eskaintza zabala dago, besteak beste Sony, EMI, Warner Music, eta Universal. Aplikazioa 2008ko urrian plazaratu zen, eta 2010eko irailaren 15an zerbitzuak gutxi gorabehera hamar milioi erabiltzaile zituen. Hurrengo urtean, 2011ko azaroan, bi milioi eta erdi erabiltzaile ordainpekoak bazituztela iragarri zuten .\nMicrosoft Windows, MAC OS X eta Linux (azken honetan, ordainpeko bertsioetan bakarrik) sistema eragileetan eta mugikorretako Symbian, iPhone eta Android sistema eragiletan erabilgarri dago. Artistaren arabera, albumaren arabera edo erabiltzaileak sortutako erreprodukzio-zerrendetan bilatutako gai musikalak entzuteko aukera ematen du.\nSpotify enpresa Spotify AB enpresak garatzen du. Enpresa honen egoitza Stockholmen dago, Suedian. Etxe nagusia Ingalaterran dago, eta egoitza nagusia Stockholmen du.\nSpotify hiru kontu edo erabiltzaile motetan egituratua dago. Horietako bat ordainpekoa da eta beste bi doakoak. Doako kontuak dituzten erabiltzaileak bitan banatzen dira. Free erabiltzaileak, gonbidapenaren bitartez sortutakoak eta publizitatearen truke mugagabeko kontsumoa dutenak, eta Open erabiltzaileak, web orrian bertan izena eman dutenak eta hilabeteko 20 ordutako kontsumoa dutenak. Azken erabiltzaileak zenbait diskoetxeren pista entzun ahal du, bata zigilu independenterenak, multinazionalarenak, maiz eguneratzen den listatu baten arabera.\n↑ Spotify News 2011/11/23 "Spotify reaches 2.5 million paying subscribers"


Iluntasunean pizten dan argia (Bideoteka): October baby\nIkasturte honetan irakasleentzako bideotekan sartu diran pelikulak oso ezbardinak dira: Loreak, Terraferma, Camino a la escuela, Marte, Truman eta Everest.\nOrokorrean danak nahiko ezagunak eta komertzialak. Kurtsoa amaitu baino lehen, beste hiru pelikula hauek sartuko dira bideotekan: October Baby, El apostol eta Spotlight. Hirurek daukiezan gaiak ez dira bat ere errazak: abortua eta adopzioaren inguruan sortu ahal diran egoerak, islamaren egokitzapena Europan eta azkenik, Eliza Katolikoa eta pederastia … Glubs.\nZinemari esker halako errealitatera hurbildu gaitezke, gura dogun distantzia mantentzen... Gaur aurkeztu gura deutsudan pelikula October Baby da. Asko gustatu jat, eta pelikula honek dauan planteamendua oso originala da, gainera “benetako istorio baten” oinarrituta dago:\n“Emanaldia hasi eta Hannahk bere Unibertsitateko antzeztokian lehenbiziko urratsak ematen dauz. Baina alkarrizketaren lehenengo lerroak esateko gai izan baino lehen, lurrera jauzten da ikusleak harrituta utziz. Medikuntza-proba ugari egin eta gero, seinale guztiek azpiko faktore bat erakusten dabe: Hannahren erditze zaila. Hau jakitea ez da ezer ere, bere gurasoek aitortzen deutsienagaz konparatuta: beraiek adoptatu eben, bere amak huts egindako abortu baten ondorioz baztertu ebanean. Desorekatuta, haserre eta nahasita, Hannahk bere iragan ezkutua deskubritzeko eta egiazko ama aurkitzeko errepidez bidai bati ematen deutso hasiera.”\nPelikula honetako gehien gustatzen jatana zera da: pelikula honetan ez dagoala pertsonai maltzurrik, eta errez identifikatu ahal zara pertsonai guztiekaz. Filmak ez dau inor epaitzen, eta pertsonai guztiekaz enpatia lortzen da. Gainera, filma hau drama izan beharrean, nik “Road movie” bat dala esango neuke. Eta amaieran transmititzen dauan mezua zoragarria\nEgilea: Emilio Mañas Ruiz ordua: 09:38


Irekia Eusko Jaurlaritza - Gobierno Vasco :: Aburto sailburuak balioa eman dio adinekoek gizarte eraikuntzan egindako ekarpenari\nAburto sailburuak balioa eman dio adinekoek…\nAburto sailburuak balioa eman dio adinekoek gizarte eraikuntzan egindako ekarpenari\n<img src="https://www.irekia.euskadi.eus/uploads/cover_photos/20717/original/personas_mayores_06.jpg" style="max-width:100%" alt="" />\nEusko Jaurlaritzako Enplegu eta Gizarte Politiketako sailburu Juan María Aburtok zahartzaroko arreta-eredu berrien geroari buruzko EHUren udako ikastaroa inauguratu du gaur Donostian. Adinekoek gizarte-eraikuntzari egindako ekarpena azpimarratu du, eta gizarteak haien premiei arreta emateko «betebehar morala» duela esan du, «egiturazko ikuspuntuaz gain, beren lehentasun pertsonalei ere erantzun behar zaielako».\n65 urtetik gorakoen herritar-kopurua gora eta gora ari da modu esponentzialean, eta beren beharrak eta irrikak aldatzen ari dira. Euskadin, batez besteko bizi-itxaropena 77,2 urtekoa da gizonezkoetan eta 84,3koa emakumezkoetan; alegia, munduko biztanleria zaharrenetakoa da. Horri ugalkortasun-tasa txikia gehituta, Euskadikoa gero gizarte zaharragoa da; 2025ean, lau euskal herritarretik bat 65 urtetik gorakoa izango da.\nHori horrela, laguntza behar duten pertsonen arreta-aurreikuspenen arabera, beraiek beren erabakiak hartzeko autonomia pertsonala eta askatasuna errespetatzea bultzatu beharko da. «Pertsona ardatz den arreta-eredua» deitua da, pertsonen beharrak aintzatestea dakarrena, eskaini ahal zaizkien zerbitzuei arreta osoa eman ordez. «Adineko pertsonek tratu zuzena, berdintasunezkoa eta duina merezi dute gizartearen arlo eta jarduera guztietan», adierazi du Aburtok.\nGure azterlanek berretsi dutenez, adinekoek beren ohiko ingurunean zahartu nahi dute; beren etxean bertan, ahal dela, eta erabaki horrek erronka berriak dakarzkie zerbitzu sozio-sanitarioak ematearekin zerikusia duten sektore guztiei.\nHori horrela, Aburto sailburuak Eusko Jaurlaritzaren eta Matia Fundazioaren elkarlanari esker abiarazitako Euskadi Lagunkoia proiektua jarri du eredu gisa. Proiektu honen bitartez, erakundeak, eragileak eta herritarrak mugiarazi nahi dira, hiriak eta herriak espazio lagunkoiak izan daitezen, guztia ere oztopo fisikorik gabe bizi ahal izateko, trabarik gabe. Besteak beste, Ordiziak, Oriok, Armiñonek, Kuartangok eta Iruña Okak egin dute bat proiektuarekin.\nNabarmentzeko moduko beste proiektu bat adineko pertsonen tratu txarra da. Gizarte- eta osasun-zerbitzuetako profesionalek zer irizpide jarraitu behar dituzten zehazten da, tratu txarrak jasotzen dituzten adinekoak identifikatzeko helburuarekin.\nEredu hori, emandako aurrerapausoak, ikasitako ikasgaiak eta adinekoen bizimodua hobetzeko oraindik ere bete gabeko erronkak izango dira gaurko eta datozen bi egunetako hizpide, Donostiako Miramar jauregian emango den zahartze aktiboari buruzko ikastaro honetan.\npersonas_mayores_06.jpg 300 KB (jpg)


Maila handiko kultur asteburua - Villabonako Udala\nMaila handiko kultur asteburua\nPost 2019 Urtarrila 23\n“Dantza” filma eta “Txarriboda” antzerkiarekin\nDatorren asteburuan, lehen mailako euskal proposamenak batuko dituen programazio kulturalaren eszenatokia izango da Gurea zinea. Hilaren 26an, larunbatean, (baita 28an, astelehenean) “Dantza” filma ikusteko aukera izango dugu, euskal dantzaren sinbologia baliatuz, bizitzaren zikloa eta gizakiaren garapena islatzen dituen musikal berezi eta bakarra. Mitoa, festa, maitasuna, naturaltasuna eta heriotza batzen dituen indar plastiko zein bisualeko pelikula bikaina da.\nPasa den Zinemaldian parte hartu eta ikusleen artean arrakasta handia zein kritika onak jaso zituen Dantza pelikulak, Alkizako Koldobika Jauregi eskultoreak asmatutako unibertso estetiko bat aurkezten du eta Juan Antonio Urbeltz folkloristaren ikerketa antropologikoaren abalduna da. Euskal zineman “Aupa Etxebeste” bezalako pelikula ikonikoak zuzendu dituen Telmo Esnal zuzendariak, filmaren aurkezpena egingo du larunbateko arratsaldeko 19:30etan (sesioaren aurretik) eta bertan izango dira baita ere Juan Antonio Urbeltz, Marian Fernández ekoizlea eta Koldobika Jauregi. Proiekzioaren ondoren solasaldiari paso emango zaio.\nHilaren 27an, igandean, arratsadeko 19:30etan, “Txarriboda” antzerkiaren txanda izango da. “Hika Teatroa” taldearen azken proposamena da honako hau eta Agurtzane Intxaurragak zuzendua da. “Txarriboda” antzezlanak (El Bodorrio) emaztegaiaren aita eta euskal industriaren magnatea den Patxi Bilbaok antolatutako Mireia eta Imanolen, bikote perfektuaren banketean kokatzen gaitu. “Hika” taldearen Euskal kabarete honek, pertsonaien handikeria eta itxurakerien miseriak mahai gainean jartzen ditu musika, umorea eta narrazio basatiak baliatuz. Antzezlan bikaina da eta 10 €ko salneurria izango du aurresalmentan eta 12 €koa leihatilan.


Azken urtean gurekin erosi zuen 4.704 familiatako bakoitzaren batez besteko aurrezpena -33.946€-koa izan zen, -%19(e)koa merkatuko prezioarekin aldertuz. Zure etxebizitza gure laguntzarik gabe bilatzen baduzu, zure kontura ikus ditzakezun 10 edo 12 etxebizitzen arteko hoberena eraokiko duzu. Gurekin bilatzen baduzu, merkatuan dauden 200 edo 300 etxebizitzen arteko hoberena erosiko duzu. Ez zaitez arriskatu 3.B etxebizitza ehun mila eurorengatik erosten, 2.A hirurogeita bost mila eurorengatik salgai dagoela jakin gabe. Guk badakigu!\n232.033 erosle ditugu erregistraturik gure sistema informatikoetan Espainia osoan. Zure etxebizitzaren salmenta gure esku jartzean, sistemak alerta bat bidaliko die zurea bezalako etxebizitzarengatik galdetu zuten guztiei, eta salmentarako aukerak berehala sortuko dira. Salmenta ohiko higiezin agentzia bati agintzen badiozu, publizitatea eman eta "etorkizunean" erosle bat heldu arte itxaron beharkod uzu. Guk dagoeneko badugu erosle hori!!!\nSistemak zurea bezalako etxebizitzarengatik galdetu zuten guztien zerrenda egingo du, erosketa potentzialaren eta etxebizitza erosteko aurreztuta duten diruaren arabera ordenatuta. Lan egiteko modu hori da azken 12 hilabeteetan saldutako 4.704 etxebizitzen %45 esku-dirutan, berehala ordainduta egin izanaren arrazoia, higiezinen beste merkaturatzaile batzuetan aurkituko duzun finantza sistemaren mendekotasuna erabat baztertuz.\nMerkatuko balioaren gainetik dagoen prezioa jartzeagatik denbora galtzea, ia prezio horren azpitik jartzeagatik dirua galtzea bezain txarra da. Salmentaren kudeaketaz arduratzean, zure etxebizitzaren doako balorazioa jarriko dugu zure esku, azken sei hilabeteetan saldutako 2.536 etxebizitzek ematen dizkiguten datu errealak erabiliz egindakoa.


Home Gizartea Kultura Zuberoa Aznárez Erronkaritik: Zuberoako sehaska-kanta eta metal sinfonikoko abesti bat euskaraz\nBlog honetan, arrazoi ezberdinengatik hainbat gairi eta euskal musika-taldeei buruz interesgarriak iruditu zaizkigun gaiak edo erreferentziak biltzen joan gara.\nBritainia Handiko bi gabon-kanta tradizional garrantzitsuenen jatorriaz ari ginela egin genuen. Halaber, herrialde hartako “himno estraofizialtzat” har daitekeen abesti judu baten euskal jatorriaz hitz egin izan dugu. Kalakani buruz asko idatzi dugu. Madonnak, Labèque Ahizpak izeneko bi euskal piano-jole aparten bidez Getariako lapurtar herrian ezagutu eta munduan zehar biran eraman baino askoz lehenagotik liluratzen gintuen euskal talde horrek. Gure herrialdeko txoko askotan ibili gara bideoan, musika eta dantza aitzakia hartuta. Euskaldunen musika eta dantzak Frantziako Versaillesko gortean ohorezko tokia izan zutela ere gogoratu dugu. AEBetan interpretatutako euskal musikaren grabazioak jaso ditugu eta bertako Kongresuko Liburutegian gordetakoak. Edo Brendan Donnelly irlandarrarekin eta Beñat Fuentes euskal musikariarekin batera aritu gara Txinako proiektuan. Eta «musika» izenburupean bildu ditugun informazio gutxi batzuk besterik ez dira.\nArtikulu horien guztien artean, Diabulus in Musica metal sinfonikoko euskal talde bati buruzko artikulu bat zegoen, non taldeari buruz hitz egiten genuen, eta 2014. urtean haren disko berria zenari buruz: «Argia».\nGaur berriro hitz egingo dugu taldeaz, eta, bereziki, Zuberoa Aznárez bakarlariaz, ezagutzen ez genuen alderdi batekin harritu baikaitu: euskal musika tradizionalaren munduan egindako lanarekin. “Lo Hadi Aingürüa” kantuaren bertsioarekin egin du, harpa zelta eta ahotserako. Kanta zuberotar hau, besterik gabe, zoragarria da. Zoragarria esaten dugu, ez baita erraza hura deskribatzeko hitz egokiak aukeratzea, entzun egin behar da.\nBere alderdi «metal-sinfonikoa» garatzen duen taldeak disko berria aurkeztu du urte honen hasieran, eta haren lehen single-a Otoi da. Kontuan hartu behar da bere disko-etxea austriarra dela eta bere merkatua, funtsean, gure naziotik kanpo dagoela. Ideia bat izan dezagun, Youtuben, gai hori partekatu eta 8 hilabete eskasera 80.000 erreprodukzio baino gehiago egin dira.\nHain interesgarria iruditu zaigu, gure irakurleekin partekatzea erabaki ez ezik, Zuberoa Aznárez historia honen protagonistari, gai horien eta lanaren historia kontatzeko ere eskatu diogula.\nBide batez, bere testua irduikatzeko, historiaz betetako leku batean duen argazkia aukeratu dugula. Añanako Gatz Arana Araban.\nYoutubeko bideoak euskaraz, ingelesez eta gaztelaniaz du letra\nZuberoa Arnaez Añanan\nZuberoa Aznárez dut izena. Abeslaria eta historialaria naiz, eta horregatik beti sentitu izan dut ahultasun berezia antzinako musikarekiko. Zoritxarrez, herri-tradizioko kanta asko desagertu egin dira, baina beste asko kontserbatu egin dira Aita Donostiaren, Azkueren eta abarren lan musikologikoari esker… Kanta zoragarriak dira, eta asko ez dira oso ezagunak. Beraz, aspaldi erabaki nuen nire gogokoenak nire kasa grabatzea. Dena ondo badoa, datorren urterako CD batean argitaratzea espero dut. Oraingoz, Zuberoako sena zoragarri hau, arpa zelta eta ahotsdun bertsio intimoan argitaratu berri dut.\nZuberoagatik maitasun berezia sentitzen dut (ez bakarrik nire izenagatik eta nire bigarren deituragatik, Mauleón, patuaren gutiziak). Gainera, nire aitaren familia Erronkarikoa da, Gardekoa zehazki, eta haranaren historia oso lotuta dago Zuberoakoarekin (Gardeko Zuberoako Ama Birjinaren kondaira, hiru behien zerga, “enarak” direlakoen historia, Mauleraino oinez zihoazen abarketariak…). Desagertutako Erronkariko euskara ere zubereraren oso antzekoa zen.\nZuberoak oso bizirik mantentzen ditu bere tradizioak, eta han asko abesten da; beraz, sehaska-kanta hau bezalako doinu zoragarriak mantentzen dira euskara eder batean, erronkariera izan zen bezala. Horregatik du esanahi berezia niretzat.\nBestalde, nahiz eta nire proiektu bakarlarian batez ere folk musika klasikoarekin nahastu, metal sinfonikoko beste proiektu bat daukat, Diabulus in Musica, nazioartean bost disko argitaratu dituena, azken laurak Napalm Records zigilu austriarrarekin. Batez ere ingelesez kantatzen badugu ere eta horregatik kanpoan gehiago mugitu, letretan beti sartu izan ditut euskarazko zati txikiak, gure kultura zabaltzeko asmoz.\nAzken diskoko lehen single-a euskaraz kantatuta dago oso-osorik. “Otoi” du izena, eta gure arbasoei eta euskal mitologiari omenaldia egiten diegu. Bideoa XVI. mendeko Igartubeiti baserri ederrean filmatu zen. Atentzioa deitu zidan single-a argitaratu ondoren jende askok gure hizkuntzaren existentzia ez zuela ezagutzen, eta mezu asko jaso nituen harekiko eta gure historiarekiko interesa agertuz”.\nPrevious articleEuskal Herriaren laguntza handiagoa Peruko Amazoniari, dagoeneko 100 urte baino gehiago daraman laguntzari gehitzen zaio. Orain, Covid-19ren aurkako borrokan\nNext articleEuskaditik mundura: AC/dc-ko «Highway to hell» gitarra, bateria, dultzaina eta albokarako


Sextorsioa (Maria del Rio) – Alternatiba\nTarteka, epai deigarriak azaltzen dira, legea aldatu beharrik gabe ere, haren interpretazioa hankaz gora jartzen dutelako. Auzitegi Gorenak berriki gizon bat kondenatu du emakume adingabe bati sexu-erasoa egiteagatik. Kasu honetan, azpimarragarria da ez dela kontaktu fisikorik izan biktima eta erasotzailearen artean, epaitutakoa ziberindarkeria edo sextorsio gisa ezagutzen den jokabidea izan da; hortaz, sare sozialen bidez egindako urrutiko sexu-erasoaz ari gara. Biktimaren irudi intimoak erakusteko mehatxua larderiazko ekintzatzat hartu da, biktima bere gorputzaren argazkiak eta sexu-praktikak ikusten ziren bideoak bidaltzera derrigortua izan baitzen. Finean, garbi uzten da sexu-indarkeria egon daitekeela kontaktu fisikorik gabe.\nEpaiari jarraituz, agertoki digitalean gertatzeak ez dio ekintzari garrantzirik kentzen; IKTen «dimentsio soziala» larderia tresna indartsu bihur daiteke eta. Edonorentzat, baina bereziki emakume gazteentzat, gorputz biluziaren irudia zabal banatzea, batez ere, eduki sexualeko ekintzak erakusten direnean, arrisku oso larria da. Bere intimitatea kaltetzeaz gain, harreman pertsonalak eta pertzepzio indibidual eta soziala alda ditzake. Horren harira, auzitegiak nabarmentzen du biktimak jasandako sexu kosifikazioaren ondorioak oso larriak izan daitezkeela bere bizitzako hainbat esparrutan. Azkenik, epaiak salatzen du emakumearen kriminalizazio, umiliazio eta mespretxurako hedapen-sare mekanismo horien erro matxista eta patriarkala.\nGarrantzitsua izango da interpretazio berri honen arrastoari jarraitzea, izan ditzakeen ondorioak eta eraginak ikusteko. Gutxienez, argi dago honekin sexu-abusuaren eta sexu-erasoaren bereizketari buruzko debatea berreskuratzen dela, baita biktimaren adostasunaren esanahiari eta irismenari buruzkoa ere. Eztabaida 2016ko sanferminetako sexu erasoaren osteko epai polemikoaren harira piztu zen, eta laster pil-pilean egongo da berriz, Kongresuan jorratuko baita Sexu Askatasunaren Berme Integralari buruzko Lege Organikoaren egitasmoa, «Soilik bai da bai» gisa ezagun egin dena.\nAzala Gizartea Justizia Maria del Rio\nHizkuntza murgilketa indartu Euskal Herriko hezkuntzan (Aritza Urrengoetxea)


Basauriko Udalak Europar Batasuneko bandera erdi-igota utziko du maiatzaren 9ra arte | Geuria\nBasauriko Udalak Europar Batasuneko bandera erdi-igota utziko du maiatzaren 9ra arte\nBasauriko Udaleko Bozeramaileen Batzarrak jakinarazi berri duenez, Europar Batasuneko bandera erdi-igota egongo da Udalean gaurtik maiatzaren 9ra bitartean (Europaren Eguna). Errefuxiatuei babesa adierazteko ikurra da honakoa.\nEra berean, errefuiatuen zelaietan daudenak laguntzeko 5.700 euro dohantzan emango dizkio Lesvos Solidarity Gobernuz Kanpoko Erakundeari.\nMartxoaren 21a, Arrazakeriaren eta Xenofobiaren aurkako Nazioarteko Eguna da. Eta aurten, inoiz baino beharrezkoagoa da aldarrikatzea arrazakeriaren eta xenofobiaren aurkako borroka. Ordea, beste urte batez, salaketak eta adierazpen instituzionalak eginagatik ere, ezinezkoa izango zaigu europearren oinazea, ezintasuna, frustrazioa, haserrea eta asperraldia baretzea, ezta apur batean ere. Halaxe sentitzen baikara Europar Batasuneko agintariek erakutsitako gelditasunaren, pasibotasunaren eta, areago, konplizitatearen aurrean. Gure kontinente zaharrak Bigarren Mundu Gerra eta gero bizi izan duen hondamendi humanitario larrienaren erantzule zuzenak baitira Batasuneko agintari horiek.\nEz dago errefuxiatuen dramarik, edo errefuxiatuen krisirik: erabaki politiko zehatzak eta berariazko jarduketak daude. Laguntza eta babes bila dabiltzanek ez dute halakorik topatzen, Europako erakundeek, bizkarra emateaz gain, beren aurpegi zakar eta ankerrena erakusten dietelako, umiliatu egiten dituztelako, itxaropeneranzko beren bidaia latz horretan. Giza-eskubideak errespetatuko dituen Europa nahi dugu euskal herritarrok, ez Turkiako Estatuarekin hitzarmenak sinatu, eta errefuxiatuen aurka egiten ari diren bidegabekeriak bermatuko dituena.\nBasauriko Udaleko Bozeramaileen Batzarrak, EAJ-PNVren, PSEren, BASAURI BAIren eta EH BILDUren aldeko botoekin, eta PPren abstentzioarekin, Europar Batasuneko bandera erdi-igota egotea erabaki du, gaur, martxoak 31, hasi, eta maiatzaren 9ra arte (Europaren Eguna), salatzeko gaur-gaurkoz, eta gai honi dagokionez, bandera horrek ez duela bermatzen giza-eskubideen errespetua eta ez duela harrera bermatzen, EBk egin beharko lukeen bezalaxe.\nGainera, Udalean ordezkaritza duten alderdi guztiek xedatu dute Lesvos Solidarity GKEri 5.700 euro dohantzan ematea, errefuxiatuen zelaietan daudenei laguntzeko.\nEra berean, gogorarazi nahi dute Basauriko Udalak udal etxebizitza bi jarri dituela errefuxiatuen esku, gure herrira harreran etor daitezen.\nSailkatuta: Basauri, Errefuxiatuak, Europar Batasuna\nJose Iragorriren omenezko futbol txapelketak kimuen 16 talde ekarriko ditu Etxebarrira


1932ko urtarrilaren 18a. San Jorge sutan – Bolintxi\n18 urtarrila, 2016 21 urtarrila, 2016\n1932ko urtarrilaren 17an Bilbon Alderdi Tradizionalistaren liderrei entzuten ari ziren santurtziarrek ez zuten sumatzen 24 ordu pasata San Jorge elizan zegoen Karmen amabirjinaren irudia erreko zela.\nUrtarrilaren 18an elizan eragindako suteak (1) San Jorgeren eta Sestaoko karmeldarren komentutik hirurogei urte lehenago ekarritako Karmengo amabirjinaren irudien galera ekarri zuen. Elizako erretorea, Jenaro Oráa, sutearen berri izan zuen azken auzokidea izan zen, ohean baitzegoen gaixorik eta ez zioten jakinarazi nahi izan.\nSanturtziko elizaren sutea “Bilboko gertakariak” izenarekin ezagutzen direnen artean kokatu behar da. Bilbokoek zona handia izan zuten prentsan (2) eta bertsio desberdinak izan ziren, gaur egun gertatzen den bezala, hots, zenbat buru hainbat aburu.\nEuskalduna pilotalekua, mitin tradizionalista eman zuten lekua Irudiaren iturria.: http://gernikajaialai.blogspot.com.es/\n17ko Bilboko gertakariak\nUrtarrilaren 17an, igandea, Comunión Tradicionalista izeneko alderdiak (3) mitina egin zuen Bilboko Hurtado de Amezaga kalean zegoen Euskalduna pilotalekuan (4). Bukatutakoan sozialistez eta errepublikanoez osatutako taldeak hirian zehar abiatu ziren gaitzespena adieraziz “gora” eta “kanpora” oihu eginez. Círculo Tradicionalistaren lokalen ondoan zegoen Arriaga antzokiaren aurrean, manifestatzaileak tirokatu zituzten hiru kide erail (5) eta beste zenbait zaurituz.\nHortik aurrera eta gertatutakoak eraginda hainbat istilu izan ziren hiribilduan (6). Biharamunerako greba orokorra deitu zuten eta herritarrei biktimen ehorzketara joateko esan zitzaien; ehorzketa oso jendetsua izan zen.\n18ko Santurtziko gertakariak\nGreba deialdiarekin bat eginez, arratsaldeko lauretan mitina egin zuten herriko parkean (7). Mitina egiten ari zirela zenbait tiro entzun ziren eta Luis Barquín Arteche eta Ignacio Lanzagorta Lecona zaurituak izan ziren, biak Santurtziko Cotillo auzokoak. Zaurituak Gorostiza medikuaren etxera eraman zituzten, futbolari ezagunaren aita zena.\nTiroketa nagusitu zen, garai hartan ez baitzegoen arma faltarik, eta jendea haserre zegoela eliza erretzea erabaki zuen, urte haietan batere arraroa ez zena (8). Lehenengo saiakeran, aurrera atera ez zena, leiho batetik likido sukoia bota zuten eta gero barrura sartu eta San Jorgeren eta Karmengo amabirjinaren irudiak zeuden aldare nagusia likidoaz busti eta erre egin zuten.\nx hizkiaz markatuta dago leihoa zeinetatik likido sukoia bota zuten Irudiaren iturria.: Mundo Gráfico\nUne horretan iskanbila nagusi zen eta nazionalistek ere parte hartzen zuten. Alkatea (9), Bilboko ehorzketan aurkitu eta dena jakinarazi ondoren, gobernadorearekin jarri zen harremanetan eta egoera neurrira ekartzeko indarrak eta suteen kontrako baliabideak (10) bidali ziren.\nHonen arabera, mitineko entzuleen kontrako lehen tiroak Alfredo Ferry Calpek (11) bota zituen, Serantes mendiko soldadu taldearen infanteria kapitaina izan zenak.\nJendeak atzetik segitzen ziola, Mendizabal gozotegia zegoen Murrieta etorbideko etxean babestu zen eta karabinaz tirokatzen jarraitu zuen. Manifestatzaileek egoitzari su ematea pentsatu zuten, baina etsi egin zuten etxea zelako eta elizari ematea erabaki zuten.\nIstiluak zapaldu ondoren, bi atxiloketa izan ziren: aipatutako Alfredo Ferry eta, “El Sol” egunkariak 20an argitaratu zuenaren arabera, Lezo Urreztieta santurtziarra, nazionalisten kidea zena.\nAldare nagusia suntsituta\nAlderdi karlista eta katolikoak kontrolpean zituen hedabideen bidez eman zuen bere bertsioa. Honen arabera, elizaren sutea lehenago taxututako plana zen, aurreko egunean ere saiatu zirelako, eta auzokideek eragotzi zuten eta Lezo Urreztieta nazionalista atxilotu zuten. Ferry kapitain ohiak airera bota zituen tiroak hizlarien mezuaren kontra eta gerora sortutako iskanbilan izan ziren tiroketen erruz gertatu ziren zaurituak.\nElizaren barruko aldea sutearen ondoren Irudiaren iturria.: Mundo Gráfico\nBilbo eta Santurtziko gertakariek kongresuaren arreta erakarri zuten (12). Jesús María Leizaolak alderdiaren iritzia azaldu zuen, funtsean tradizionalistena bera zena, eta Urreztietaren atxiloketak ez zuela 18ko gertakari larriekin zerikusirik izan azaldu zuen, aurreko egunean gertatu baitzen.\nLezoren oroitzapenak (13)\nLezok kontatzen zuen pertsona batzuek 17an eliza erre nahi zutela jakindakoan Fontuson zuen etxetik pistola eskuan atera zela sutea eragotzi nahian. Bidean zihoala, udaleko gauzain bik atxilotu, arma kendu eta herriko espetxera eraman zuten. Zegoen giroa ikusirik hilko zutelako beldur zenez, 18an espetxetik ihes egin zuen eta erabat kolpatuta etxera itzuli zen. Guardia Zibilari ihesaldia jakinarazi zion eta bere burua haien esku eta soilik haien esku jartzeko asmoa azaldu zien. Eliza sutan zegoela Bilbora eraman zuten eta azkenik lau hilabete eta egun bateko zigorra jarri zioten arma izateagatik, bi hilabete eta erdi beranduago amnistia eman ziotelarik.\nMartín de Ugaldek idatzitako biografiaren azala (euskaraz)\nBilbo eta Santurtziko gertakarien ondorioak\nHala Kataluniako greba iraultzaileak, nola eskuineko tradizionalista armatuek eragindako Bilboko istilu eta erailketak Errepublika gaztearen kontrako erasotzat hartu ziren.\nTradizionalisten kide eta lider asko atxilotu zituzten, isunak jarri ziren eta Bilboko Círculo Tradicionalista itxi egin zuten. (14)\nBestetik, Ministroen Kontseiluak, Manuel Azaña buru zeukala, Euskal Herrirako Gobernuko Ordezkari berezia figura (15) sortzea erabaki zuen eta Epaile berezia figura ere bai, Euskal Herriko delitu politiko guztietarako. Figura biak gaur egun oso ezagun egiten zaizkigu.\nKarmengo amabirjina eta San Jorgeren irudiak zituen aldare nagusia, sutea izan aurretik. irudiaren iturria : Mundo Gráfico\nInork irakurtzen ez dituenez letra txikian doazen ohar zuhurrak:\nLos daños consistieron además en la aparición de grietas en la cúpula, deterioros en diversas imágenes, en las vidrieras, sobre todo la de la procesión de la Virgen del Carmen y la de San Ignacio, graves daños en la sacristía y en el órgano y sobre todo, la ruina total del retablo del altar mayor, cuyos planos había firmado en 1890 Jose María Basterra, que con el tiempo sería arquitecto diocesano de Bizkaia y autor de numerosas obras tanto eclesiásticas como civiles. El fuego acabó también con las tallas de La Milagrosa y El Corazón de Jesús.\nEntre otros incidentes un coche, que se pensó propiedad de diputados tradicionalistas, fue arrojado a la Ría. Se intentó asaltar el periódico conservador y monárquico “La Gaceta del Norte”, asalto en el que resultó herido por arma de fuego el conserje de la publicación y se apedreó la sede del periódico nacionalista “Euzkadi”. Se intentó quemar el covento de las Reparadoras sito en la calle Hurtado de Amézaga y los altercados de carácter diverso se generalizaron durante toda la tarde, finalizando a última hora cuando la algarada de El Arenal fue disuelta por fuerzas del ejército mediante varias descargas de fusilería que provocaron varios heridos, incluido un guardia de seguridad.\nPor estas mismas fechas y sólo en esta comarca, además del incendio de San Jorge, se produjo el de la ermita de San Roque en Baracaldo, se intentó quemar la iglesia parroquial de Ortuella y en Gallarta se quemó la ermita del barrio de Las Calizas.\nPosted in: HISTORIA,SANTURTZI | Tagged: ALFREDO FERRY CALPE, LEZO URREIZTIETA REKALDE, SANTURTZIKO SAN JORGE ELIZA


Mugarrapetik kontu kontari. Esku bete atal | Labayru Fundazioa\nHasiera / Denda / Sutondoan / Mugarrapetik kontu kontari. Esku bete atal\nIzurtzako semea zan Bitaño idazlearen hainbat ipuintxo batu ditue liburu honetan edizinoaren prestatzaileek: Anton Mari Aldekoa-Otalorak, Xabier Bovedak, Alberto Erraztik eta Sebastian Gartzia Trujillok. Lasalleko irakaslea zala, ikasleentzat idatzi zituan Bitañok idazlantxuok. Liburuko marrazkiak be idazlearenak dira.\nMugarrapetik kontu kontari. Esku bete atal quantity\nBitaño (Nikolas Alzola Gerediaga)


Guy Kawasaki-ren ebanjelizazioa blogean Martech Zone\nGuy Kawasakiren Ebanjelizazio Blogak\nAstelehena, apirila 30, 2007 Igandea, urria 4, 2015 Douglas Karr\nLaburpena: blogari, marketin eta arrisku kapitalista ezaguna Guy Kawasaki, blog bikaina idazteko aholkuak ematen ditu eta 24. zenbakian blogari gisa sailkatu zen nola eztabaidatu zuen Technorati. Kaliforniako bere etxetik hitz egiten, Marketing Voices-en Jennifer Jones-ekin topo egiten du eta egunean 2-3 ordu blogean ematen dituela adierazi du. Ahuntzak ere egiten ditu Robert Scoble (orain Scobleren gainetik dago Technorati-n). Benetan blogik irakurtzen ez duen arren, berea erabiltzen duela dio RSS elikatu erlijioz blogari bazka bakarra harrapatzeko.\nGuztiak izan nintezke gaurko prezio baxuan eta baxuan ...\nMaiatza 1, 2007 6 at: 08 PM\ntipo hori entzuteko oso interesgarria da beti. Eskerrik asko vid!\nDavid Airey :: Diseinu sortzailea ::\nMaiatza 3, 2007 9 at: 01 AM\nEskerrik asko hau argitaratzeagatik. Gustura entzun nuen.\nMaiatza 3, 2007 11 at: 56 AM\nOngi etorri, David eta Egunero! Asko gustatzen zait Guy Kawasaki hitz egiten entzutea. Energikoa da, umoretsua eta oso pertsona ona dela dirudi. Zalantzarik gabe, bere jarrera onak bere arrakasta zoragarria ekarri du!\nMaiatza 4, 2007 9 at: 11 AM\nIrakurri dut of Darren blogean, baina Guy-k bizi dudan lehen aldia da. Oso harrituta nago bere gardentasunaz eta ikuspegiaz. Jendearen zerrendan jartzen dut bazkaltzeko.\nEskerrik asko hau argitaratzeagatik.


Enpresa taldearen helburua desgaitasunak dituzten pertsonentzako lan aukera iraunkorrak sortzea eta kudeatzea da, haien beharretara albait gehien egokituta. Gipuzkoako desgaitasun intelektualak dituzten pertsonengan dugu jarrita lehentasuna.\nPertsona horiek guztiek beren gaitasun eta interesak guztiz gara ditzaten eta bizitza sozialean eta ekonomikoan aktiboki parte har dezaten lan egiten dugu, eta, horretarako, beren gaitasunetara egokitutako lan alternatibak sustatzen ditugu.\nErrentagarritasun sozialik altuena eta kudeaketa eraginkorrena lortu nahi dugu, eta, horretarako, gure erakundea bezeroetara bideratzen dugu, haien behar eta itxaropenak asetzeko asmoz. Sail eta pertsona guztiak inplikatzen ditugu gure prozesu eta zerbitzuak hobetzeko zereginetan, eta ahalik eta lan aukera gehien lortzeko jarduera lehiakorrak, behar bezainbat, sustatzen ditugu.\nGUREAK-etik enplegua lan-merkatu arruntean sustatzen dugu pertsonak gizarteratzeko modu gisa. Horretarako, Minusbaliatuak Gizarteratzeari buruzko Legea (LISMI) interpretatzeari eta aplikatzeari buruzko aholkularitza integrala eskaintzen dugu. Halaber, enpresei aholkularitza eta laguntza eskaintzen diegu desgaitasunak diotuzten pertsonak enpresan lanean hasteko prozesuan.\nGUREAKek merkatuko lan aukeren alternatiba gisa bere negozio propietan ere lan aukerak eskaintzen ditu. Lan aukera ezberdin asko eta pertsonen beharretara egokituak. Bertan pertsonen garapen pertsonal eta profesionala sustatzen da eta laguntza horiek aurrera eramateko egiturak antolatzen dira. .\nORIENTAZIO ETA BITARTEKOTZA ZERBITZUA\nGUREAK-ek prestakuntza, orientazio, enplegu eta bitartekotza zerbitzua eskaintzen du, baita desgaitasunak dituzten pertsonei lana emateko aholkularitza zerbitzua ere.\nGUREAK-ek, bere sail eta proiektu ezberdinen bidez, ondo ezagutzen ditu desgaitasunak dituzten pertsonentzako enplegu eskaintza hauen hartzaileak izan daitezkeen gizarte taldeak, eta prozesuan lan egiteko tresna egokiak garatu ditu. Parte-hartzaileen hautaketa GUREAK-eko lan orientaziorako teknikariek egingo dute, betiere, proiektuak gauzatuko dituzten herrietako udaletako gizarte zerbitzuekin harreman estuan arituz.\nHelbidea1: Illarra Bidea, 4 (20018) Donostia-San Sebastián\nTelefonoa1: 943 000 800\nFaxa: 943 310 363


Irekia Eusko Jaurlaritza - Gobierno Vasco :: GIBaren test lasterren programak 10 urte bete ditu euskal farmazietan\nGIBaren test lasterren programak 10 urte bete …\nEuskal farmaziek GIBaren 26.812 test laster egin dituzte, Eusko Jaurlaritzak duela hamar urte programa ezarri zuenetik\n2009ko martxoaren eta 2018ko abenduaren bitartean eginiko 26.812 test horietatik, emaitza positiboen prebalentzia % 0,9koa izan da (235).\nTesta egin duten pertsonen % 74,2 gizona da, 37,27 urtekoa, batez beste, eta % 25,5, emakumea, 33,76 urtekoa, batez beste.\nGIBaren testa egiteko motibo nagusiak honako hauek dira: baginako sarketa (kasuen % 52,2), beste batzuk (% 15,3), uzkiko sarketa (% 14,7) eta felazioa (% 12,4).\n2019ko uztailaren 3a.- Eusko Jaurlaritzak sustatzen duen GIBa detektatzeko programan parte hartzen duten 50 euskal farmaziek GIBaren 26.812 test laster egin dituzte 2009ko martxoaren eta 2018ko abenduaren bitartean. Test horien bidez, 235 kasu positibo identifikatu dira (egindako proba guztien % 0,9). Hala jaso da programa aitzindari honen hamargarren urteurrenarekin bat jendaurrean jarri diren datuetan; programa 2009ko martxoan sustatu zuen Eusko Jaurlaritzako Osasun Sailak, Araba, Bizkaia eta Gipuzkoako farmazialarien elkargo ofizialekin lankidetzan. Programan, Arabako 7 farmaziak, Bizkaiko 27k eta Gipuzkoako 16k parte hartzen dute.\nEmaitzaren bizkortasuna eta eskuragarritasuna pertsonek testa farmazia batean egiteko hoberen balioesten dituzten bi alderdiak dira, gero testaren anonimotasuna eta farmaziak ematen dien segurtasuna eta konfiantza.\nGaur egun, euskal farmazietan laugarren belaunaldiko testa erabiltzen da; horrek, giza organismoak infekzioari erantzuteko sortzen dituen antigorputzez gainera, birusaren beraren antigenoak ere identifikatzen ditu, eta kasu batzuetan infekzio posiblea lehenago detekta daiteke. Osasun Sailak sustatutako programa horrek bermatu egiten du arrisku-praktikaren bat izan duen edozein pertsonak EAEn baheketa-zerbitzu eskuragarria izatea, bai hurbiltasun geografikoari dagokionez, bai ordutegi-arretari eta prozesuaren azkartasunari dagokienez.\n2009ko martxoaren eta 2018ko abenduaren bitartean jasotako datu nagusiak honako hauek dira:\nGIBaren 26.812 test laster egin dira, Euskadin parte hartzen duten 50 farmazietan.\nLurraldeen arabera, Bizkaian 14.268 test egin dira, Gipuzkoan 9.029 eta Araban 3.515.\nEmaitza positiboen prebalentzia aldi osoan % 0,9koa da (235).\nEzagunak diren positiboak kenduz gero (GIBa izanik farmaziara dagoeneko karga birikorik ez duten egiaztatzera doazenak), prebalentzia % 0,7koa da (191).\nFarmazietan eginiko test-kopurua egonkor mantentzen da, nolabait, urteetan zehar, baina joera pixka bat beheranzkoa da.\nTesta egin duten pertsonen % 74,2 gizona da, 37,27 urtekoa, batez beste, eta % 25,5, emakumea, 33,76 urtekoa, batez beste (% 0,3k ED/EE).\nTesta egin duten pertsonen adina dela eta, ehuneko handiena (% 36,3) 30 eta 39 urte bitartekoa da; % 27,4k 20 eta 29 urte bitartean ditu, eta % 20,4k, 40 eta 49 urte bitartean.\nFarmazietara testa egitera doazenen % 44,1 gizon heterosexuala da, % 25,5 emakumea eta % 21,7 gizonekin sexua duen gizona.\nPertsonen % 55,2k egina zuen GIBaren testa gutxienez beste behin aurretik, eta kasuen % 74,8an arrisku-praktika gertatu zenetik hiru hilabete baino gehiago igaro dira.\nJatorriaren arabera, testen % 88,3 espainiar nazionalitatea dutenei egin zaie (22.595); gero, latinoamerikar jatorria dutenei (% 5; egindako testen 1.289).\nEmaitza positiboa izan duten pertsonak direla eta (bazekitenak kenduta):\nEmaitza positiboa izan duten pertsonen % 57,1 gizonekin sexua duen gizona da, % 18,8 heterosexuala eta % 16,8 emakumea.\nBatez besteko adina 35,9 urte dira.\nEmaitza positiboen kasuan, % 71,2 espainiar nazionalitatekoa da; % 14,7, latinoamerikarra, eta % 5,2, Saharaz hegoaldeko afrikarra.\nEGINDAKO GIB-AREN TESTA, URTEAREN ETA LURRALDEAREN ARABERA\nRT @osakidetzaEJGV: ✅🦠 10 años del programa test rápidos VIH en farmacias vascas ➕ https://t.co/P6hfaKwwL4\nℹ De los 26.812 test realizad…\n✅🦠 GIBaren test lasterren programak 10 urte bete ditu euskal farmazietan➕ https://t.co/4F81JkUIt9\nℹ 2009ko martx… https://t.co/wDR94QuWkd


Haur Hezkuntzako etapako Ikastolen Elkarteko hIZAN marko pedagogikoak azaltzen duen bezala, haurraren garapen osoaren ikuspegitik, haurra ulertzeko moduaren oinarrizko printzipioak dira ondorengoak:\nErrespetua haurraren izate osoari. Haurra bizitzaren lehenengo unetik pertsona aktiboa, bizia, sentikorra eta harbera da. Haur bakoitzak bere garapen-erritmoa dauka.\nKonfiantza haurraren berezko garapen-ahalmenean, bere jarduera autonomoa ahalbidetu eta errespetatuz, prozesuak ez aurreratuz eta haurra bere bizitzako protagonista dela onartuz.\nHaurraren ziurtasun fisikoa eta emozionala bermatu behar dugu, mugimendu eta ekintza autonomo librean garatzeko behar dituen baldintzak eskainiz eta bere beharrekiko sentikortasuna adieraziz.\nHau guztia honela izanik, hezitzaileak haurraren ondoan egon behar du, bere bidelagun izan behar da. Haurrak erreferente baten beharra du, segurtasuna emango diona, ekintza autonomoan aritzeko, esplorazio, esperimentazio zein jolas librean.\nKontutan hartu beharreko beste ezaugarri batzuk izango dira:\nHaurrak mundua modu subjektiboan interpretatuko du, bere nahi eta beharren arabera. Poliki-poliki besteek ere beren nahiak eta beharrak dituztela ulertzen joango dira. Hau horrela, oso ohikoak diren haserraldiak gertatzen dira, beren nahi edo desio baten aurrean ezezko erantzun bat edo muga bat jasotzen dutenean, adibidez. Denborarekin eta helduaren laguntzaz frustrazioa bizitzen eta hau onartzeko gaitasuna garatuko du; egozentrismoa gaindituz joango da.\nJolasa: adin honetako haurren ekintzaren adierazpen nagusia da. Jolasaren bitartez inguruan duen guztia harakatuko du eta aurkitzen duen guztia ukitu, manipulatu eta esperimentatuko du. Haurraren jakin-minak ez dauka mugarik eta helduon lana izango da hau bizirik mantentzeko bitartekoak eskaintzea. Jolasaren eta jakin-minaren bidez bere pentsamendu logikoaren oinarriak eraikiko ditu haurrak, kontzeptuak erlazionatzeko, aldaketak ulertzeko eta ondorioak ateratzeko gaitasunak, alegia. Jolasaren bitartez haurra maila guztietan garatuko da: motorea, psikologikoa, kognitiboa eta soziala.\nHaurrak adin honetan gidatutako jarduera batean arreta mantentzeko gaitasuna mugatua da. Honek, helduok proposatzen dizkiegun jardueretan eragina izango du, honen iraupenean eta intentsitatean.


Adin txikiko neskak sexualizatzen dituen Netflixen film polemikoak sareak astindu ditu — Gaztezulo\nAdin txikiko neskak sexualizatzen dituen Netflixen film polemikoak sareak astindu ditu\nAdin txikiko neskak sexualizatzen dituen Netflixen film polemikoak sareak astindu ditu 'Cuties' irailaren 9an estreinatuko da, baina trailerrak dagoeneko #NetflixPedofilia protesta traola eragin du Twitterren https://www.gaztezulo.eus/albisteak/adin-txikiko-neskak-sexualizatzen-dituen-netflixen-film-polemikoak-sareak-astindu-ditu https://www.gaztezulo.eus/albisteak/adin-txikiko-neskak-sexualizatzen-dituen-netflixen-film-polemikoak-sareak-astindu-ditu/@@download/image/cuties-netflix.jpg\n'Cuties' irailaren 9an estreinatuko da, baina trailerrak dagoeneko #NetflixPedofilia protesta traola eragin du Twitterren\nEtengabe eduki berriak jaurtitzen ditu Netflix plataformak, eta ez du beti asmatzen. Hala, hautsak harrotu ditu irailean estreinatu behar duen film berria: Cuties (Mignonnes). Telesaileko protagonista 11 urteko neska bat da, familia musulmanekoa, eta twerking dantzatzen duten adin bereko neska talde batekin elkartuko da, sinopsiak berak dioen moduan, "sensualki dantzatuz bere feminitatea deskubrituz eta familia erlijiosoari aurre eginez".\nTwitter astindu du film honen trailerrak, eta #NetflixPedofilia traola sortu dute protesta moduan. Zehazki, adin txikiko nesken hipersexualizazioa kritikatzen dute, eta horrekin batera, pedofiloei eskainitako edukia dela salatu dute. Change.org plataforman telesaila kentzeko eskaera jarri dute martxan, eta dagoeneko 75.000 sinadura bildu dituzte.\nBaina, justifikatuta ote daude protestak? Filma Frantzian ekoiztu dute, eta Maïmouna Doucuré da zuzendaria. 2020ko Sundance Zinema Jaialdian epaimahaiaren saria irabazi zuen. Baina trailerrak eta sinopsiak oker adierazten dute filmaren zentzua; hain zuzen, filmak adin txikiko nesken hipersexualizazioa kritikatzea du helburu, pentsamendu erlijiosoa ezbaian jartzeaz gain. Zuzendariak berak Paris Match-en adierazi zuenez, bere filma "alarma oihua" da: "Filma egitea erabaki nuen nire auzoan 11 urte neskak twerking dantzatzen topatu nituenean festa batean. Pentsatu nuen; ze astakeri ote da hau? Nik neuk 12 urte nituenean ere dantzatzen nuen lagunekin, baina egun, sare sozialekin, nerabeek ez dute intimitaterik, eta 11 urterekin ezin duzu ulertu egiten ari zarenaren benetako esanahia".\nBeraz, gaizki ulertu da filmaren benetako helburua; zuzendariak marketing kanpainari bota dio errua: "Interesgarria da nola aldatu diren posterrak Frantziatik AEBetara. Ez dute mezua inolaz ere ez ulertu".


Palma de Mallorca, Kanaria Handia, Fuerteventura, Malaga eta Sevillako hegaldi gehiago Lufthansan orain\nHasiera » Azken albisteak » Airlines » Palma de Mallorca, Kanaria Handia, Fuerteventura, Malaga eta Sevillako hegaldi gehiago Lufthansan orain\nAirlines • Aireportuko • Abiazio • Europako Azken Albisteak • Nazioarteko Azken Albisteak • Azken Bidaia Albisteak • Alemania Azken Albisteak • Italia Azken Albisteak • Berriak • Pertsonak • Portugal Azken Albisteak • berreraikitzen • Arduraduna • Espainia Azken Albisteak • Turismo • Garraioa • Bidaia Wire Albisteak\nEuropako oporretarako helmuga garrantzitsuenak Frankfurt Rhein-Main aireportutik 80 hegaldi osagarri baino gehiagorekin eta Municheko 50 hegaldi gehiagorekin hornituko dira.\nLufthansak 130 hegaldi gehitzen ditu Frankfurt eta Munichetik Europako oporretako helmuga ezagunetara.\nLufthansak Frankfurteko Berlin, Hanburgo, Munich eta Munichetik Berlin, Hanburgo eta Düsseldorfera hegaldi nazionalak gehiago zabalduko ditu.\nUrrian hasita egunero hamaika konexio egongo dira Frankfurteko Berlinetik egunero bederatzi konexio izan beharrean.\nAisiarako helmugetara joateko hegaldien eskaera handiak hurrengo udazkeneko oporretan jarraitzen du. Abuztuaren ondoren, urrian Europako helmuga eguzkitsuetarako erreserbetan izandako igoerarik handiena da. Hori dela eta, Lufthansa bere hegaldi programa helmuga eguzkitsu ezagunetara are gehiago zabaltzen ari da.\nLufthansa Espainiako helmugek bereziki eskatzen dute. Hori dela eta, hegazkin konpainiak orain hegaldi osagarriak eskaintzen ditu Palma de Mallorca, Kanaria Handia, Fuerteventura, Malaga eta Sevilla. Portugalek, Italiak eta Greziak ere oso ezagunak dira. Lufthansak, beraz, hegaldi osagarriak eskaintzen ditu Faro eta Madeira (biak Portugal), baita Sardiniako Cagliari, Siziliako Catania eta Rodas (Grezia) jaitsierako oporraldian.\nPlangintza egiterakoan, hegazkin bidaiariek beti bete beharko dituzte sarrera eta berrogeialdiko arauak.\nGainera, hegazkin bidaien eskaerak biziki hazten jarraitzen du negozio bidaietarako. Lufthansa beraz, etxeko bidaien eskaintzarako negozio bidaiarientzat bereziki garrantzitsuak diren ibilbideetan zabaltzen jarraituko du. Azken asteetan, aire konpainiak urriko zerbitzuak% 45 handitu zituen jada Frankfurt Berlinera, Hanburgora, Munichera eta Munichetik Berlinera, Hanburgora eta Düsseldorfera, uztailarekin alderatuta.\nOrain, konexio osagarriak eskaintzen ari dira epe laburrean. Horrek esan nahi du, besteak beste, urrian hasita egunero hamaika konexio egongo direla Frankfurteko Berlinetik egunero bederatzi konexio izan beharrean.\nGainera, egunero hamar hegaldi egongo dira Frankfurteko Hanburgora egunero zortzi konexio izan beharrean. Municheko egoera antzekoa da: egunero sei konexio izan beharrean, "MUC" -en hegaldi ordutegiak egunero bederatzi konexio izango ditu Düsseldorfera urrian hasita.\nGainera, hegaldien ordutegia zabalduz, egun konexio gehiago daude eskuragarri egun osoan. Maiz goizean edo arratsaldean hegan egin nahi duten bidaiariek hegaldi ordutegi hobea izan dezakete.\nUrria 20,: at 2021 13 22


Desfibriladoreen enpresak eta banatzaileak\nSalvaVidas proiektua\tBerri Urtarrila 11 2017\t Ikusia 2922\nsorosleak desfibriladore eta prebentzio sanitarioko enpresa gara, kanpoko desfibriladore erdi-automatikoko eta kardio-babestutako espazioen alokairua eta salmenta espezializatuta. Desfibriladoreen lehen marken banatzaileak gara. Desfibriladoreak inbertsiorik gabe lortzeko formulak.\nEspainian banatzaile ofiziala gara desfibriladoreen lehen marken artean, nazioarteko marka garrantzitsuenak babesten dituen enpresa larriak, profesionalak eta fidagarriak gara. DEA DESA desfibriladoreen erosketa eta alokatzeko zerbitzuak eskaintzen dizkiegu gure bezeroei urte askotan. Gainera, prestakuntza eta oinarrizko bizitza laguntza ikastaroak eta DESA kudeaketa eskaintzen ditugu, espazio cardioprotected instalatzaileak, eta formula bat daukagu doako desfibriladoreekin, gure salbamendu eskumuturrekoak lortzeko. 3 € unitatean desfibriladore, erakusleihoak, prestakuntza eta baita desfibriladoreen mantenua ere lor dezakezu.\n1.000 3 eskumuturrekoak € = 1 + motako desfibriladoreen instalazioa + CC.AA.-k onartutako pertsona.\nGurekin harremanetan jar zaitezke webgunean edo telefono zenbakian 911 250 500. Gogoratu bizitza gehiago aurrezteko ere lagundu dezakezula.


Zientzia ere barregarria izan daitekeelako – BARRETARTIA\nHona hemen urriaren 5ean Euskadi Irratiko FAKTORIA saioan egin dudan kolaborazioa.\nEntzun saioa (17. minututikm aurrera)\nMedikuntza saria Akira Horiuchi mediku japoniarrentzat izan da, norbere buruari kolonoskopia bat egitea erraza eta eraginkorra frogatzeagatik. Eta horretarako noski, bere buruari egin dio. Kolonoskopiak heste lodia eta heste mehearen zati bat zuzenean ikusten du, zunda baten bidez. Ba frogatu du bere buruari egitea bideragarria ez ezik, eraginkorra ere badela. Lurrean buruz gora jarri, belaunak altxa eta ale!\nEspainiako ikertzaile talde batek autoan gidatzen goazela garraisi egitearen maiztasuna, motibazioa eta ondorioak aztertu dituzte. Ikerketaren arabera, %66ak ez omen du garrasirik egiten, %7ak asko eta gainontzekoak pixka bat. Zergatik? Araudiak ez betetzeagatik, gauza arriskutsuak egiteagatik edota arriskuan jartzeagatik. Nik aitortu behar dut tarteko taldean nagoela, hau da, batzuetan garrasi egiten dudala, baina batez ere ez didalako denborarik ematen ez tutua jotzeko ez eta argiak emateko ere. Zuek haserretzen zarete?\nMedikuntza saria AEBetako ikertzaile batzuentzat izan da, giltzurrunetako harriak mendi errusiarren bidez kanporatzeko erabilera aztertzeagatik. Ikerketa egiten oso ondo pasa dute, izan ere, Disney worlera joan behar izan dute bertako Big Mountain atrakziora igotzera. Eta zer ondorioztatu dute? Giltzurruneko harriak kanporatzeko tokirik onena mendi errusiarraren atzealdean esertzea dela eraginkorrena. Irudikatzen ditut gure medikuak Monte Igeldoko mendi suitzarrerako sarrerak errezetatzen. Eta behin harria botata, erlaxatzeko el ibai misteriotsuan beste buelta bat. Hori bai dela tratamendu bat!\nAntropologiako saria zoologiko batean egindako ikerketak irabazi du. Ikertzaileek bertan ikusi dute gizakiok txinpantzeak ikusten ditugunean haiek imitatzen saiatzen garen modu berdinean, txinpantzeek gu ikusten gaituztenean ere berdin imitatzen gaituztela.\nUgalketa saria Oregoneko unibertsitateak eraman du, sexu-inpotentziaz diagnostikatutako pertsonek ea gaueko erekziorik (zakilaren tumeszentziarik) ba ote zuten aztertzeagatik. Eta nola aztertu zuten hori? Ba eskutitzei jartzen zaizkien zigiluak erabiliz. Nola? Ba zigilu errenkada bat zakilaren bueltan estu-estu pegatuz. Horrela, gauean zakil hori puztu egiten bada, zigiluak elkarrengandik urrundu egingo liratekeelako.\nJames Cole ikertzaile britaniarrak elikadura saria irabazi du hauxe ikertzeagatik: paleolitiko garaiko kanibalismo dieta garai berdineko beste haragi dieta baino baxuagoa zela. Bere esanetan, honek adierazi dezake bere tribuko berdinak jatea ez zegoela elikadurarengatik sustatuta. Alegia, nahiko haragi eskasa dugula.\nBiologiako saria ardo kontuek eraman dute. Ardo dastatzaileek soilik usamenagatik ardo kopan euli bat dagoela konturatu daitezkeela aztertzeagatik.\nPortugalera joan da Kimikako saria. Zikinkeria garbitzeko giza listua oso eragile eraginkorra dela ikertzeagatik. Batez ere konturatu dira urre koloreko gainazalentzat oso egokia dela. Baina guk hau aspaldidanik genekien, txikitan zenbat aldiz ez ote digu amak aurpegia, ilea eta zauriak listuarekin garbitu! Mukizapia hartu listuarekin busti eta ez zuen gehiago behar!\nLiteraturako saria. Jendeak produktu konplikatuak erosten dituenean instrukzio liburua ez duela irakurtzen aztertu dute. Gero eta zailagoa erabilera, orduan eta kasu gutxiago liburuari. Hemen aitortu behar dut nik horrela egiten dudala. Botoi guztiei eman eta gero zerbait ez baldin badabil, lehendabizi itzali eta piztu. Hori da lehen pausoa. Ez badabil, ba kuadrilan denok daukagun pertsona horri deitu eta ez badu asmatzen, orduan azkenean teknikoari deitu eta kitto. Esan dizuet ez naizela abrefazila irekitzeko gai, zer espero duzue gauza zailago batetaz!\nEkonomiako saria AEB eta Kanadako ikertzaile taldeak eraman du. Nagusi esplotatzaileen kontra budu panpinak sastakatzea aztertzeagatik. Eta ondorioak oso argigarriak dira: nagusia ordezkatzen duen panpinari labana sartzen diotenean, bidegabekeria sentipena txikiagotu egiten da. Beno, beno, beno, badaukagu dagoeneko gabon hauetako opari izarra: budu panpinak zure nagusiak bezala kustomizatzeko eta labana oparitu egite dizute!\nEntrada anteriorNola jolasten genuen lehen?\nSiguiente entradaMirari Martiarena: «Barre eginarazten ari zarela zerorri barrez hasi, jendeak barre gehiago egin eta hor sortzen den hartu emana magikoa da»


'Egunkaria'-ren aldeko artelanak ikusgai eta eskuragai egunotan Bilboko Kafe Antzokian\nBizkaie! 2010-01-13 16:54 Kulturea\nNestor Basterretxea, Xabier Egaña, Koldobika Jauregi, Jesus Mari Lazkano, Xabier Morras eta Jose Luis Zumeta euskal artisten artelanak eskuragai dagoz Bilboko Kafe Antzokian egunotan, 'Egunkaria'-ren kontrako epaiketeak sortuko dituan gastuei aurre egiteko.\n'Kubako emakumeak, Iraultza Iraultzaren barruan' izeneko erakusketa ibiltaria antolatu dabe Gernika-Lumon\nBizkaie! 2010-01-08 09:55 Kulturea\nErakusketea Kultur Etxeko erakusketa-gelan izango da ikusgai, urtarrilaren 15era arte. Zortzi paneletan, emakumeek Kubako Iraultzearen prozesuan eta osasuna, kultura edo beste arlo batzuetan izan daben zeregina erakusten da, antolatzaileek prentsa ohar bidez jakinarazo dabenez.\nMarkeliñek 'Uharte ezezaguna' obrea estreinauko dau Amorebieta-Etxanon\nBizkaie! 2010-01-07 13:25 Kulturea\nMarkeliñe antzerki taldeak Jose Saramagoren Uharte ezezaguna ipuin laburrean oinarritutako obrea taularatuko dau bihar, urtarrilak 8, Amorebieta-Etxanoko Zornotza aretoan. Ikuskizuna umeei zuzenduta dagoan arren, helduak be atrapetea dau helburu.\nUrtarrilaren 10ean hasiko dira Maskaradak Zuberoan\nBizkaie! 2010-01-05 13:18 Kulturea\nAurten Larrainek antolatu eta eroango ditu herriz herri maskaradak eta, ohiturea danez, Larrainen bertan izango dira lehenengo eta azken saioak. Danetara, 14 emonaldi aurreikusi ditue, apirilaren 18ra bitartean.\nBadator 2010eko Expodistrito\nBizkaie! 2009-12-30 16:47 Kulturea\nUrtarrilaren 4an hasiko dan Expodistritoren helburuen artean uribilduko arte adierazpenak deszentralizetea eta ikusleei artista gazteen lanak aurkeztea dagoz, baita honezkero ezagunak diran beste batzuen erakustoki izatea be.\nEuskaltzaindiak 'Jose Antonio Aranaren Biblioteka' liburua aurkeztu dau\nBizkaie! 2009-12-29 09:38 Kulturea\nDanetara, 5.657 erreferentzia ditu, eta gaiei jagokenez, Humanidadeen esparrukoak dira nagusi: historia, kulturea, musikea, erlijinoa, zuzenbidea, literaturea edota artea.\n'Olaeta Balletak' erakusketearen barruan, umeentzako jarduerak egongo dira Gabonetako oporretan\nBizkaie! 2009-12-28 10:39 Kulturea\nAbenduaren 28tik 31ra eta urtarrilaren 4an eta 5ean, 12:00etatik 18:00etara, seme-alabakaz erakusketa-lekura (María Díaz de Haro 11ko Ondare Aretoa, Bilbo) doazenek jantza, musika eta koreografiaren mundua ezagutu eta horrezaz gozetako aukerea izango dabe jolas didaktikoen bidez.\nPicassoren obrak mosaiko bihurtuta Elorrion ikusgai\nBizkaie! 2009-12-16 14:51 Kulturea\nOrain, barriz, Francisco Javier de la Torre artistearen lan arduratsuari esker, Malagako pintorearen arte-lan horreetako batzuk ikus daitekez Elorrion, Iturri Kultur Etxean, mosaikoen teknikeagaz eta neurri handian eginak. Erakusketea ikusgai egongo da abenduaren 21etik urtarrilaren 9ra bitartean.\nBizkaiko artisautza-jarduera profesionalaren gune izango da Bilboko Artisautza Azokea\nBizkaie! 2009-12-16 14:50 Kulturea\n2010ean, BECen, Artisautsa Azoka berezia antolatuko dau BFAk\nKarpa klimatizatu handi baten azpian, Arriaga Antzokiaren ondoan jarrita (Bilboko Alde Zaharrean), arte eta sormeneko azoka hau —tradizinoaren eta barrikuntzearen artean- zabalik egongo da abenduaren 18tik urtarrilaren 6ra arte.\n'Augustin Zubikarai herri euskerearen zaindaria (1914-2004)' Ana Urkizaren eskutik\nBizkaie! 2009-12-14 14:18 Kulturea\nAna Urkizak 'zuk euskerearen alde egin beti' Augustinen agindua nabarmendu eta egilearen berezitasun batzuk aitatau ditu: 'herri euskerearen zaindari eta sustatzailea, bidegilea, euskal literaturearen eta itzulpengintzearen bultzatzailea, betebeharraren kontzeptua zorrotz apliketan ebana, konprometitua eta, batez be, eraikitzailea, gizartekintza zein kulturgintza alorretan'.\n9.000 bisitari Getxoarteren bederatzigarren ekitaldian\nBizkaie! 2009-12-09 14:03 Kulturea\n60 artista gazteren lanak ikustera 9.000 bat lagun hurreratu dira. Erakusketea domekan amaitu zan eta hiru egunez 60 artista gazteren lanak egon dira ikusgai. Artistak, galeristak eta artearen hainbat profesional batu dira arte barrien topagune bilakatu dan erakusketa horretan.\nDurangoko Azokeak krisiari eutsi egin deutsola dinoe antolatzaileek\nBizkaie! 2009-12-09 09:48 Kulturea\nDiskoen artean, salduenak DesKontrol, Gari, Ruper Ordorika, Berri Txarrak eta Kemen Lertxundi izan dira, besteak beste. Liburuen artean, Kirmen Uriberen 'Bilbao-NY-Bilbao', Unai Elorriagaren 'Londres kartoizkoa da', Anjel Lertxundiren 'Eskarmentuaren paperak' eta Igor Estankonaren 'Iratzeen esporak' izan dira arrakastatsuenak.\nKultura kataluiniarra ardatz, Durangon dogu hitzordua datozen egunotan\nBizkaie! 2009-12-04 09:39 Kulturea\nLandakon kokatuko diran 292 stand-etan (14 eskari barri), danetara, 308 liburu barri (igaz baino 37 gitxiago) eta 69 disko (igaz baino bost gehiago) izango dira.\nHerrien Arteko XIII. Folklore Jaialdia Barakaldon eta Ibarrangelun\nBizkaie! 2009-12-01 17:10 Kulturea\nAbenduaren 4tik 6ra bitartean, Herrien Arteko XIII. Folklore Jaialdia egingo da Barakaldo Antzokian eta Ibarrangeluko frontoian. Aurten, Gaskoinako 'Los Desmonicaires', Portugaleteko 'Jirabiraka', Saint Vicent de Tyrosse-ko (Frantzia, Landak) 'Lous Crabots de Semisens' eta L'Escala-Gironako 'La Farandola' taldeek parte hartuko dabe. Saio guztiak dobanekoak izango dira.\nAurtengo 'Giza Art' erakusketeak Hibai Agorria argazkilari profesionalaren 20 irudi erakutsiko ditu\nBizkaie! 2009-11-30 14:00 Kulturea\n'Emakumeek ekonomiari egindako ekarpena' izenburupean, Agorriaren helburuak bizkaitar guztiak emigrazinoaren fenomenoaz ohartarazotea eta emakumezko etorkinen lan esparruan egindako ekarpena goraipatzea dira. Mungia izango da erakusketa ibiltariaren lehenengo etapea eta, gero, Zallara, Abanto-Zierbenara, Sestaora, Leioara eta Gernika-Lumora ailegauko da.\nKafe Antzerkiaren XII. Jardunaldiak Ondarroan abenduaren 4tik 8ra\nBizkaie! 2009-11-30 13:17 Kulturea\nEmonaldiak Ondarroako Udaleko Kultur arloak antolatu ditu antzezlanak hartuko dituen establezimenduen laguntzinoagaz, hau da, Basati, Maddi eta Mobby Dick tabernen eta Kafe Antzokiaren laguntzinoagaz. Sei saioetatik lau doban izango dira eta beste biak ikusi ahal izateko bi euroko sarrerea pagau beharko da.\n'Olatu bat kuartelen gainetik' Xabier Amurizaren trilogian, hirugarrena\nBizkaie! 2009-11-27 14:39 Kulturea\n'Olatu bat kuartelen gainetik' izeneko liburua 'Joan ziren' zikloko aurreko bien, 'Dinosauroak horizontean' eta 'Orain ezin naiz hil' izenekoen jarraipena da. Hirugarren liburu hau be lehenengoan abiatutako fenomeno esplikaezin baten garapena da.\nDurangoko Azokea etxeko txikientzat\nBizkaie! 2009-11-26 16:38 Kulturea\nKontuak kontu, 44. Durangoko Euskal Liburu eta Disko Azokan, ume eta gaztetxuek eurentzat beren-beregi diseinautako gunea izango dabe: Haur Literatur Aretoa. Berbaro alkarteak antolatu eta Gerediagaren laguntzinoa dakarren ekimen honen helburu nagusia 2-12 urte bitarteko umeak euskerazko literatura eta musikara hurreratzea da.\nArte sortu barria Getxoarte 2009 erakusketan batuko da\nBizkaie! 2009-11-25 14:50 Kulturea\nDanetara, 60 artista gaztek parte hartuko dabe Getxoarte 2009an, Euskal Herriko arte plastiko eta bisualen sorkuntza barria bultzatzeko eta sustatzeko asmoa dauen ekimenean, hain zuzen be. Erakusketea datorren astean izango da, abenduaren 4tik 6ra, Areetako Geltokia plazako karpan.\n‹‹ Aurrekoak 1 2 3 4 ... 330 331 332 333 334 335 336 337 ... 369 370 371 372 Hurrengoak ››


Bilboko Udalak baditu bere youtuber ofizialak - Deia\nAsier Martínez eta Salma Andrea Greiler\nBilboko Udalak baditu bere youtuber ofizialak\nEkimen honekin Udalak gazteentzat erakargarria den komunikazio bide bat zabaldu nahi du\nSalma Andrea Greiler Bilboko Udala\nBILBO. Asier Martínez eta Salma Andrea Greiler izango dira Bilboko Udaleko youtuber ofizialak. Bi gazteak, 21 eta 18 urtekoak, horretarako antolatu zuten lehiaketaren irabazleak izan dira eta, beraz, Bilbao Gazte ekimenan hartuko dute parte. Euren lana urian dauden aisi-aukerak kontatzea izango da.\n2020ko apirilera arte, Salmak eta Asierrek bi bideo grabatuko dituzte hilero, euskaraz eta gaztelaniaz, banaka eta/edo bikotean, era dinamikoan eta jostagarrian kontatzeko Bilbok gazteei eskaintzen dizkien aisialdiko aukerarik onenak. Bideoak Bilbao Gazteren Youtubeko kanalean emango dira.\nSalma Andrea Greiler Bilboko gazte bat da, 18 urtekoa, Fisika ikasten ari dena Euskal Herriko Unibertsitatean. "Susu GV" izenarekin ezagutzen dute beste sare sozial batzuetan, eta bere Youtube kanal propioa du.\nAsier Martinez bilbotarra da, 21 urtekoa, eta Deustun bizi da: Gizarte eta Osasun Laguntzako Erdi mailako Gradua eta Gizarteratzea Goi mailako Gradu bat ikasi ditu. Sare sozialetarako baliatzen duen izena "Zero H" da, eta bere Youtube kanal propioa du, mago moduan dituen trebetasunak erakusteko.\nBilbao Gazte da Bilboko Udalak elkarrekin lan egiteko eta Urian gazteen parte hartzea sustatzeko hartua duen konpromisoaren adierazpidea. Hala, Udalak baditu komunikazio-tresna batzuk: profilak sare sozialetan (Facebook, Twitter, Instagram eta YouTube), baita webgunea ere, gazteei eragiten dieten politika espezifikoen gaineko informazio baliagarria eskaintzen duena.


Gordexolako Udala - Berdintasuna\nGordexolako Udaleko Berdintasun saila 1998an sortu zuen geure udalerriko gizon eta emakumeen arteko desberdintasunak murrizteko. Berdintasunerako bidea zaila den arren, azken urteotan udaletxeak ibilbide arrakastatsua izan du.\nArlo honen bizitzako 13 urteetan bi Berdintasun Plan onartu eta garatu dira eta horiei esker ekintza garrantzitsuak gauzatu dituzte, batez ere heziketa arlokoak eta sentsibilizaziokoak. Honako hauek izan dira lorpen aipagarrienak:\n- Tratu txarren biktima diren emakumeen aurrean jarduteko lehenengo protokoloa sinatzea eta garatzea.\n- Berdinsarearekiko atxikimendua (emakumeen kontrako indarkeriaren aurkako Euskadiko udalen sarea)\n- Parekatuz sarean parte hartzea (aukera berdintasuna sustatzeko Bizkaiko Foru Aldundiaren proiektua)\n- Emakumeari eta lanari buruzko Oreka Lantzen proiektua. Ekimen honi esker Gordexolako Udalak Berdintasuna saria irabazi zuen 2007an.\n- Sentsibilizazio-kanpainak egitea eta data garrantzitsuetan ekitaldiak antolatzea, besteak beste, azaroaren 25ean eta martxoaren 8an.\nBerdintasun saila sortu ondoren Argizka emakumeen elkartea eratu zen udalerrian zehar jarduerak antolatzeko. Argizkak lan handia egin du berdintasunaren eremuan eta udaletxearekin lankidetza aktiboan aritu da.\nEmakumeenganako Indarkeriaren aurkako Nazioarteko Eguna (Pdf 106KB)Martxoak 8, Emakumaren Nazioarteko Eguna (2014) (PDF 92KB))Azaroak 25, Emakumearengako Indarkeriaren aurkako Nazioarteko Eguna (2014) (PDF 100KB))


EAEko Hezkuntza Departamentuko eta EHUko kontratetako garbitzaileak ikasleen babesarekin mobilizatu dira, hitzarmen duin baten alde | LAB SINDIKATUA\nZerbitzu Pribatuak Garbiketa EAEko Hezkuntza Departamentuko eta EHUko kontratetako garbitzaileak ikasleen babesarekin mobilizatu dira, hitzarmen...\nEAEko Hezkuntza Departamentuko eta EHUko kontratetako garbitzaileak ikasleen babesarekin mobilizatu dira, hitzarmen duin baten alde\nHezkuntza eta UPV/EHU-ko garbitzaileek, ikasleen babesarekin, Leioako Campuserako sarbideak moztu dituzte goizeko lehen orduetan, LAB, ELA, UGT, ESK eta CCOO deitutako mobilizazio batean.\nBost urte daramatzate hitzarmena berritu nahian, baina enpresek eta Hezkuntza sailak borondate eskasa erakutsi dute. Datorren astean negoziazio mahaia eta Hezkuntzarekin bilera ospatuko da. Aurrerapenik egon ezean, mobilizazioak areagotuko dituzte.\nHauxe da sindikatuok oharra:\nBost urte! Bost urte betetzera doaz Hezkuntza eta Unibertsitateko azpikontratatutako garbitzaileen lan hitzarmena negoziatzen hasi ginenetik. Erraz esaten da, baina… Bost urte!\nEta zoritxarrez, aurrean daukagun argazkia ez da batere xamurra, negoziazioa oso motel doa. Oso! Mahai gainean dagoena ez da beste munduko aldarrikapena, zerbait zilegi eta erreala baizik: benetako soldata ekiparazioa, oporren bermea, lanaldia handitzeko neurriak…\nEnpresek ordea, entzungorrarena egin edo Hezkuntza sailaren gainean uzten dute erantzukizuna. Aldiz, Hezkuntza sailak ez du gurekin biltzeko inolako asmorik erakutsi, hamarnaka eskaera egin izan diogun arren. Eta bitartean noren gain erortzen dira egoera honen ondorioak? Ba bai, langileen gain, garbitzaileen gain.\nHau dela eta, UPV/EHU-ko campus desberdinetan mobilizatu egin gara.\nHITZARMEN DUIN BATEN ALDE… GARBIKETA BORROKAN!\nFuntsezkoak direla ozen aldarrikatu dute Osakidetzako garbitzaileek\nTxagorritxu ospitalera eraman ditugu Osakidetzako garbitzaileen aldarriak\nFuntsezkoak direla aldarrikatu dute berriro Osakidetzako garbitzaileek


Teknologia morearen bidean, saretzen - Goiena.eus\nEmakumeen arteko elkarlana sustatzeko eta emakumeak teknologiara gerturatzeko asmoz, hainbat sare aurkitu daitezke sareen sarean. | Ikusi handiago | Argazki originala\nSarean ere aurki daitezke emakume sareak. Ingurune digitaletan eta fisikoetan saretzen dira emakumeak, emakumeei zuzenean eragiten dieten gaien inguruan edota beraien jarduera profesionalaren inguruan saretzen dira, esperientziak elkartrukatzeko helburuarekin gehienetan, baina baita beste helburu batzuekin ere. Zientzia, ikerketa eta teknologia arloan ere saretzeko aukera dute emakumeek, sare lokalagoetan eta globalagoetan parte hartzeko aukera izanik.\nEsperientzia profesionalak trukatzeko eta proiektu profesionalaren eraikitze prozesuan orientazioa jasotzeko helburuarekin jaio zen WomanSarea. Pertsonen eta erakundeen garapenaren eta berrikuntza kulturaren inguruan mugitzen den taldea da, teknologia berrietaz baliatuz, egungo erronkei sormenaren bitartez erantzun bat ematea bilatzen duena. Ikasle, ekintzaile, langabetu, profesional, zuzendari eta jubilatuak diren emakumeei zuzenduta dagoen sarea da eta interes taldetan elkartzen dira beraien esperientziak, kezkak eta ezagutza trukatzeko. Gaur egun, bi mila erabiltzailetik gora daude eta 362 interes talde daude.\nZientzia eta teknologiarekin zuzenean lotutako hainbat sare ere badaude. AMIT, emakume ikerlari eta teknologoen Espainia mailako elkartea da eta 2002 urtetik martxan dago. Bere helburua aukera berdintasuna sustatzea da zientzia eta teknologia arloan. Womenteck sarea Asociación Mujeres y Tecnología elkarteak bultzatutako sarea da, ingurune teknologikoetan emakumearen presentzia handitzeko eta hobetzeko helburua duena. Teknologia berrietan, komunikazioan eta IKTetan zentratzen da gehienbat. Euskal Herri mailan Gabiltza proiektua jarri zen martxan, emakume adituen biltoki digitala izateko nahiarekin, batez ere hedabideek emakume aditu eta arituen datu base bezala erabiltzeko eta bide batez, emakumeen lana ezagutaraztera emateko.\nNazioartean badaude hamaika sare arlo desberdinetan eta baita teknologia arloan ere. The Women’s Room Gabiltza proiektuaren ahizpa nagusia da, non mundu osoko emakume adituak biltzen diren ahots kolektibo bat sortzeko eta beraien lana nabarmentzeko asmoarekin. Ladies Learning Code aldiz, emakumeak programaziora eta IKTen arlora hurbiltzeko helburuarekin sortutako komunitatea da. Kanadan jaio zen eta izaera oso lokala duen arren ekimen oso interesgarria da, Euskal Herrira ekartzeko modukoa. Esperientziak partekatzeko tokia izateaz aparte, hainbat ikastaro ere ematen dituzte Kanada osoan zehar.\nAzkenik, emakume ekintzaileen sareak ere badira. Euskal Herrian esaterako, EmakumeEkin dago, emakumeei beraien ekintzailetza prozesuetan laguntzeko helburua duena eta hainbat sektoretako esperientziak trukatzeko aukera ematen duena. Bestalde, Juntas Emprendemos sareak ere badu presentzia Euskal Herrian, baina kasu honetan, emakumeen ekintzailetza kooperatibak eta kooperatiben arteko elkarlana sustatzea du helburu.\nBeraz, badira hainbat aukera emakume sareetan parte hartzeko, ezagutza partekatzeko, esperientziak trukatzeko eta norberaren lana nabarmenagoa egiteko. Baita, zientzia, berrikuntza, teknologia eta ekintzailetza bezalako ingurunetan ere.


Lege oharra - Clínica Josefina Arregui\nOngi etorri gure webgunera eta eskerrik asko webgunearen legezko baldintzak irakurtzeko duzun interesagatik. Badakigu gai hau ez dela zure gustukoena izanen, baina garrantzitsua da ezagutzea gure webgunearen erabiltzaileen eta gure erakundearen arteko harremanak definitzen dituzten legezko termino eta baldintzei buruzko informazio guztia, gure erakundea webgune honen arduraduna baita. Erabiltzaile gisa, garrantzitsua da termino horiek ezagutzea, gurean nabigatzen jarraitu aurretik.\nFelipe Lecea Fundazioa gara (aurrerantzean, JOSEFINA ARREGUI KLINIKA). Webgune honen arduraduna garenez, konpromisoa hartzen dugu bai gure erabiltzaileen informazioa berme osoz prozesatzeko, bai eta datu pertsonalen bilketa eta erabilera arautzen dituzten Estatuko eta Europako baldintzak betetzeko ere.\nWeb-orrirako sarbidea doakoa da, salbu erabiltzaileek kontratatutako sarbide-hornitzaileak emaniko telekomunikazio-sarearen bidezko konexioaren kostua. Gure webgunea erabiltzeak erabiltzaile izaera ematen du (aurrerantzean, “Erabiltzailea” edo “Pertsona erabiltzailea”), eta lege-ohar honetan jasotako baldintza guztiak onartzea dakar. Zerbitzua gure webgunearen bidez emateak erabiltzailea konektatuta dagoen unera mugatzen du iraupena. Beraz, erabiltzaileak arretaz irakurri behar du lege-ohar hau ataria erabili nahi duen bakoitzean; izan ere, ataria eta haren erabilera-baldintzak, lege-ohar honetan jasotakoak, aldatu egin daitezke.\nWebgune honek zorrotz betetzen du Europako Legebiltzarraren eta Kontseiluaren 2016ko apirilaren 27ko 2016/679 (EB) Erregelamendua, pertsona fisikoen babesari buruzkoa,eta bete ere, Datuak Babesteari eta Eskubide Digitalak Bermatzeari buruzko abenduaren 5eko 3/2018 Lege Organikoa eta Informazio Gizartearen Zerbitzuei eta Merkataritza Elektronikoari buruzko uztailaren 11ko 34/2002 Legea.\nInformazio Gizartearen Zerbitzuei eta Merkataritza Elektronikoari buruzko uztailaren 11ko 34/2002 Legearen 10. artikulua betetze aldera, ondoren JOSEFINA ARREGUI KLINIKAREN identifikazio-datuak azaltzen dira:\nTitularra: Felipe Lecea Fundazioa\nHelbidea: Erburua kalea z/g 31800, Altsasu (Nafarroa)\nTelefonoa: +34 948 563850\nHelbide elektronikoa: info@josefinaarregui.com\nErregistroko inskribatzea: Hemen dago inskribaturik:\nNafarroako Gobernuko Lehendakaritza Departamentuko Fundazioen Erregistroa, 30 zenbakiarekin.\nNafarroako Gobernuko Gizarte Zerbitzuen Erregistroa, 00021AD0007 zenbakiarekin.\n1. JABETZA INTELEKTUALARI ETA INDUSTRIALARI BURUZKO INFORMAZIOA\nJOSEFINA ARREGUI KLINIKA da webgune honetako ustiapen-eskubideen titular esklusiboa. JOSEFINA ARREGUIK KLINIKAK beretzat gordetzen ditu webgune honetatik eratorritako jabetza intelektual eta industrialeko eskubide guztiak, eta beharrezkoa da JOSEFINA ARREGUI KLINIKAREN berariazko baimen idatzia, eskubide horiek erabili eta gauzatzeko. Eskubide-erreserba honek kanpoko itxura hartzen du (“look and feel”), bai eta edozein formatutan sartu eta banatu daitezkeen edukiak ere, eta webgunearen kodea, diseinua eta nabigazio-egitura bera ere bai.\nJOSEFINA ARREGUI KLINIKAK edozein unetan eta aldez aurretik abisatu gabe egin ahal izanen ditu aldaketak eta eguneratzeak bere webgunean jasotako informazioan, edota haren konfigurazioan edo aurkezpenean. JOSEFINA ARREGUI KLINIKAK ahalegin guztiak egiten ditu web honen bidez emaniko informazioa argia, ulergarria eta egokia izan dadin, baita ahal den neurrian akatsak saihesteko ere eta, hala badagokio, konpontzeko edo eguneratzeko ere bai. JOSEFINA ARREGUI KLINIKAK, hala ere, ezin du bermatu akatsik ez dagoenik, ezta informazioaren edukia etengabe eguneratuta dagoenik ere.\nJOSEFINA ARREGUI KLINIKA ez da inola ere erantzule izanen, baldin eta erakunde hornitzaileek edo pertsona laguntzaileek jabetza intelektualeko eskubideak betetzen ez badituzte, haiek emandako irudien eta argazkien egiletzari dagokionez, eta uste izanen da haien gaineko ustiapen-eskubideak titularrek behar bezala laga dizkietela aipatu hornitzaileei.\n2. WEBGUNERA SARTZEKO ETA ERREGISTRATZEKO BALDINTZAK ETA TERMINOAK\nErabiltzaileak, webgune honetara sartze hutsagatik, edozein dela ere sartzeko modua, baldintza hauek onartu eta bat egiten du haiekin; baldintza horiek webgune honen erabilera-erregimena markatuko dute. Titularrak eskubidea izanen du baldintzak edozein unetan aldatzeko, eta azken eguneratzean argitaratutakoak izanen dira bisita bakoitzean indarrean daudenak eta aplikatzekoak direnak. Erabiltzaileak ez baditu baldintza horiek guztiak onartzen, ez du baimenik izanen webgune honetara eta bertan dauden eduki eta zerbitzuetara sartzeko, eta berehala utzi beharko du webgunea. Baldintza horiek, halaber, webgunearen titularrak bidali ditzakeen komunikazio eta buletinei ere aplika dakizkieke, eta, beraz, erabiltzaileak baldintza horiek onartu beharko ditu webean sartzeko eta/edo huraxe erabiltzeko.\nJOSEFINA ARREGUI KLINIKAK beretzat gordetzen du erabiltzaileak aldi baterako edo behin betiko baztertzeko eskubidea, honako kasu hauetan, betiere:\nErabilera-baldintza orokor horietako edozein ez betetzeagatik.\nLegeak, morala eta Ordena Publikoa ez betetzeagatik.\nwww.josefinaarregui.com Altsasun 1925ean jaiotako Fundazioaren webgune ofiziala da. Fundazioaren helburu soziala da dementzia maila handiagoak edo txikiagoak dituzten pertsonei arreta eta tratamendu errehabilitatzailea ematea.\nGure webgunean jakin ahal izanen duzu nor garen, zer egiten dugun, zer zerbitzu ematen ditugun, gure proiektuak eta gure jarduerarekin lotutako albisteak, eta era berean, gure zerbitzu batzuk kontratatu eta ordaindu ahal izanen dituzu. Gurekin harremanetan jartzeko, erabili horretarako prestatutako galdetegia, edota posta elektronikoz; betiere, aurrekoarekin lotutako edo lotuta ez dagoen beste eduki eta esteka batzuk eskaintzeko eskubidea dugu.\n4. DATU PERTSONALAK BABESTEKO POLITIKA.\nIrakur dezakezu zer datu biltzen ditugun gure erabiltzaileez eta nola tratatzen ditugun: Datuak babesteko politika\n5. BESTE WEBGUNE BATZUEKIKO LOTURA.\nDebekatuta dago webguneko orri bat aurkeztea, www.josefinaarregui.com webgunearen titularrarena ez den webgune bateko leiho batean “framing” izeneko teknikaren bidez, betiere ez du JOSEFINA ARREGUI KLINIKAREN berariazko baimena.\nDebekatuta dago www.josefinaarregui.com webgunearen bidez zabaldutako edozein eduki beste webgune batean sartzea, “In line linking” izeneko teknikaren bidez, baldin eta horrek ez badu JOSEFINA ARREGUI KLINIKAREN berezko baimenik.\nBaimena ematen da hipertestu-estekak (hiperestekak) beste webgune batzuetan ezartzeko, hots, www.josefinaarregui.com web-orrialdera zuzenduta daudenak, edo, hala badagokio, webguneko beste edozein barne-orrira (“Deep link”), baldin eta kasuan kasuko orrialdeak leiho oso batean eta bakoitzaren web-helbidean agertzen badira; halakoetan, bere gain hartuko du webgunerako hiperesteka ezartzean dagokion erantzukizun eta arrisku osoa.\nPertsonek konpromisoa hartzen dute JOSEFINA ARREGUI KLINIKAK bere webgunearen bidez eskaintzen dituen edukiak eta zerbitzuak egoki erabiltzeko. Eta konpromisoa ere edukiak eta zerbitzuak ez erabiltzeko (I) legez kontrako, legez kanpoko edo fede onaren eta ordena publikoaren aurkako jarduerak egiteko; (II) izaera matxista, arrazista, xenofoboa, pornografiko-ilegala, terrorismoaren apologia edo giza eskubideen aurkakoak diren edukiak edo propaganda zabaltzeko (II); JOSEFINA ARREGUI KLINIKAKO edo bere erakunde hornitzaileetako sistema informatikoetan kalteak eragiteko; (IV) JOSEFINA ARREGUI KLINIKAREN sarean birus informatikoak edo kalteak eragin ditzakeen beste edozein sistema sartzeko edo zabaltzeko; (V) edukia konpilatzeko edo deskodetzeko teknikekin zerikusia duten jarduera baimen gabeak garatzeko.\nErabiltzaileak edo Internet erabiltzen duen beste edozein pertsonak jakiten badu webgunean eduki edo zerbitzu ez-zilegiak, kaltegarriak, iraingarriak, bortitzak edo moralaren kontrakoak erakusten direla, edo estekatutako webguneek eduki hori duten orrietara bidaltzen dutela, JOSEFINA ARREGUI KLINIKAREKIN jarri beharko du harremanetan, lege-ohar honetan adierazitako helbide elektronikoaren bidez, eta behar bezala identifikatuko da, beharrezkoa izanez gero, eta ez legezkotzat edo ezegokitzat jotzen dituen gertakariak deskribatuko ditu. Eskubideak urratzen badira, hala nola jabetza intelektualarenak eta industrialarenak, era berean urratutako eskubidearen titularraren datu pertsonalak aurkeztu beharko ditu, baldin eta gertakariaren berri ematen duenaz bestelako pertsona bat denean. Era berean, eskubideen titulartasunaren legitimazioa egiaztatzen duen titulua aurkeztu beharko du, eta, hala badagokio, titularraren kontura jarduteko ordezkaritza-titulua, jakinarazleaz bestelako pertsona bat denean, baita erreklamazioan jasotako informazioa zehatza dela adierazten duen berariazko adierazpena ere.\nJOSEFINA ARREGUI KLINIKAK klausula honetan aurreikusitako jakinarazpena jasotzeak ez du esan nahi egiazki ezagutzen dituenik jakinarazleak adierazitako jarduerak eta/edo edukiak, Gizarte Zerbitzuen Legean xedatutakoaren arabera.\nJOSEFINA ARREGUI KLINIKAK ez ditu inola ere bermatzen eskaintzen dituen eduki eta zerbitzuen zehaztasuna, edukia, osotasuna, legezkotasuna, fidagarritasuna, gaurkotasuna, egiazkotasuna, funtzionamendua edo erabilgarritasuna, eta ez du horien gaineko erantzukizunik izanen, ez eta, hala badagokio, izan ditzaketen kalteak ere. Eskaintzen den informazioa informazio hutserako da, eta ez da ezeren adierazgarria. Arestian esandakoa ere zabal daiteke titularrarenak ez diren edo webgune honetan jasota ez dauden esteka, eduki eta iritzietara, eta nolanahi ere, erantzukizuna dena delako edukien eta webguneen titularrei dagokie. Era berean, JOSEFINA ARREGUI KLINIKAK ez du bere gain hartzen eskainitako edukien erabilera okerraren erantzukizuna, eta uko egiten dio horri buruzko erantzukizun orori.\nJOSEFINA ARREGUI KLINIKAK ez du bere gain hartzen edukien kalitatetik, fidagarritasunetik, zehaztasunetik edo zuzentasunetik erator daitezkeen erreklamazioen erantzukizun zuzenik edo subsidiariorik.\n7. ZERBITZUA EMATEA\nJOSEFINA ARREGUI KLINIKAK beretzat gordea du programak aldatzeko eskubidea, bai eta emandako datuen sistematizazioa, eta sartzeko eta transmititzeko ezaugarri teknikoak ere. Baldin eta aldaketa horiek ez badute ahalbidetzen instalatutako aurreko bertsioekin bateragarria den erabilera bat, JOSEFINA ARREGUI KLINIKAK bere webgunearen bidez emanen du horren berri. Halaber, aldaketa teknikoengatik edo matxurengatik, zerbitzua partzialki edo osorik eteteko eskubidea izanen du, eta aldez aurretik jakinarazi beharko du, ahal izanez gero, bere webgunearen bidez edo horretarako gaitutako beste edozein guneren bidez.\nJOSEFINA ARREGUI KLINIKAK, ahal den neurrian, erabiltzaileak webguneko orrietan nabigatzeko erabiltzen dituen euskarri teknikoen segurtasun informatikoa zainduko du. Hala ere, Internet ezin denez bitarteko segurutzat hartu, JOSEFINA ARREGUI KLINIKAK ezin du bermatu ez dagoenik hirugarrenek sartutako birusik edo bestelako elementu kaltegarririk, hots, sistema informatikoan, dokumentu elektronikoetan edo webgune hau bisitatzen duen erabiltzailearen fitxategietan, kalteak edo aldaketak eragin ditzaketenak. Ondorioz, JOSEFINA ARREGUI KLINIKAK ez du erantzukizunik izanen elementu horiek erabiltzaileei eta hirugarrenei eragin diezazkieketen kalte-galerengatik.\nEz da JOSEFINA ARREGUI KLINIKAREN erantzukizuna une honetan ezarria dagoen sistema eragilea, ez eta haren funtzionamendu okerrak ekar ditzakeen ondorioak ere.\nJOSEFINA ARREGUI KLINIKAK beretzat gordea du bere webgunean egokitzat jotzen aldaketak egiteko eskubidea, aldez aurretik jakinarazi gabe. Halaber, haren bidez ematen diren edukiak eta zerbitzuak aldatu, ezabatu edo gehitu ahal izanen ditu, bai eta horiek bere webgunean aurkezteko edo aurkitzeko modua ere.\n8. IRUDI ESKUBIDEAK ETA DISKLAIMER\nJOSEFINA ARREGUI KLINIKAK ez du bere gain hartzen webgunearen mende ez dauden eta JOSEFINA ARREGUI KLINIKAK kudeatzen ez dituen eduki, informazio eta irudien ardura, nahiz eta webgunean JOSEFINA ARREGUI KLINIKAK sinatutako edozein hitzarmeni jarraikiz agertu.\nJOSEFINA ARREGUI KLINIKA aurreko baldintzen urraketari jazarriko zaio, bai eta bere webgunearen erabilera debekatu edo ezegoki oro ere, zuzenbidean dagozkiokeen ekintza zibil eta penal guztiak gauzatuz.\nAbisu honen klausularen bat edo klausularen zati bat baliogabetzat jotzen bada ere, horrek ez du gainerakoen baliozkotasunean eraginik izanen.\n11. JURISDIKZIOA ETA FORU APLIKAGARRIA\nBadakigu ongi konponduko garela, baina gerta daitezkeen egoera guztiak zehazte aldera, jakinarazi nahi dizugu Espainiako legea aplikatu behar zaiola webgune honi eta bertan eskaintzen diren edukiei buruz sor daitekeen eztabaidari orori. Alderdiek erabaki dute Iruñeko epaitegi eta auzitegien mendean jartzea, eta berariaz uko egitea legokiekeen beste edozein foruri, salbu eta, zure lege nazionalaren arabera, berariaz men egiteko aukera baztertzen duen legezko foruaren arauketarik badago; kasu horretan, lege-xedapenari jarraituko zaio.


Ezra Pound euskaraz - Munduko Poesia Kaierak (MPK) - Susa - Karrikiri\nEzra Pound - Munduko...\n> Liburuak>Poesia>Ezra Pound - Munduko Poesia Kaierak\nEzra Pound - Munduko Poesia Kaierak\nEzra Pound / Luigi Anselmi (Itzul.)\nEgilea: Ezra Pound\nItzultzailea: Luigi Anselmi\nPoeta gutxi dira XX. mendean Ezra Pounden garrantzia eta prestigioa eskuratu dutenak. Erreferentzia ezinbestekoa izaki, eragin handia izan du ondorengo poetengan. Gurean, esaterako, presentzia azpimarratzekoa du Bernardo Atxagaren "Etiopia" poema liburuan; hango “etcetera” famatuak, adibidez, Poundengandik hartuak dira.\n“Make it new!” (Egizu berri!) izan zen Pounden aldarri ezagunetako bat, modernismo anglosaxoiaren goiburu bihurtu zena denborarekin. Berritasunaren eta hausturaren poetika bultzatu zuen, Harold Rosenberg arte kritikariak, “berritasunaren tradizioa” deitu zuen horren ildoan.\nIzan ere, Pounden obra irakurrita, bistakoa da berritasuna eta tradizioa ez direla zertan kontzeptu kontrajarriak izan; alderantziz, biak hertsiki loturik egon daitezke, halako moldez non, berritasuna tradizioa ulertzeko modu berri bat baino ez den. Ikustea besterik ez dugu zenbat erreferentzia tradiziozko aurki daitezke Pounden poesian. Ondare poetiko greko-latindarra aldean du beti, hainbesteraino ezen ugariak baitira erabiltzen dituen latinezko esamolde eta hitzak (poemen titulu direnak sarri). Halaber, trobadoreen poesiaren ("Provincia Deserta" poema ederra) eta Errenazimentuko poesiaren (Dante) arrastoa ez da nolanahikoa.\nEstatubatuarra jaiotzez (1885ean jaio zen Idahoko herrixka batean), gazte zelarik mudatu zen Europara. Italiatik pasa ondoren, Londresera joan zen bizitzera 1908ko abuztuan, eta han geratu zen 1920 arte. Orduan hasi zen bere lehenengo lanak publikatzen eta zenbait literatur aldizkari estatubatuarren editore gisa lanean. Han ezagutu zituen, halaber, garaiko idazle anglosaxoi handienetako batzuk: W.B. Yeats, T.E. Hulme. Hildo Doolittle ezagutu eta luze gabe hasi ziren beren ideia imaginistak hedatzen.\n1910eko hamarkadan Japoniako eta Txinako literatura klasikoa ikertzen jardun, eta bere lanean izugarrizko eragina izan zuten. Horren adibide behinena "Cathay" liburu berezia da. Berez Txinako zenbait poema klasikoren itzulpena dena, benetan Pounden errekreazioak dira, Ernest Fenollosa irakasle orientalistaren ohar batzuk oinarri (Poundek ez zekien txineraz). Urte horien bueltan hasi zuen halaber, bere bizitzako egitasmo poetiko handiena, "The Cantos", 116 kantuko poema luzea, amaitu gabe utzi zuena. Horietako I. Kantua duzue kaier honetan irakurgai.


Ibermática: “Talentua da gainerakoengandik bereizten gaituen balio handiena” - SPRI\nIbermática: “Talentua da gainerakoengandik bereizten gaituen balio handiena”\nEnpresa nazioarteko erreferente bezala sendotu da eraldaketa digitalaren esparruan eta indartu egin du bere bezeroekin eta I+G-rekin duen konpromisoa\nIbermática duela 45 urte sortu zen Donostian. Hasieran Kalkulu Zentro bat zen, baina bere jarduera aldatzen joan zen sektore disruptiboagoetarantz, hala nola eraldaketa digitalarentzat, nazioarteko erreferentziazko player bihurtu delarik arlo horretan. 3.350 laguneko plantillarekin (langileen %40k Euskadin egiten dute lan) eta 12 herrialdetan barreiatutako egoitzekin, euskal enpresa “erraldoi” hau eredutzat jar liteke erakusteko nola egokitu behar den garai berrietara. Enpresako Industria eta Energia zuzendari Manuel Barazaren hitzetan, bertute horri esker konpainia indarberriturik atera da 1973tik igarotako krisi garai guztietatik.\nNola lortzen da hain ibilbide luze eta arrakastatsua izatea?\nFuntsean, hiru giltzarriri esker, nire ustez. Berrikuntza da lehenengoa eta garrantzitsuena. Oso dinamikoa den sektore batean ari gara, etengabeko iraultzak eskatzen dizkiguna, eta ezinezkoa da egin dugun ibilbidea egitea eskakizun horiei adi egon gabe. Bigarrena da ibilbide luzeko pentsamendu bat izatea eta aurrera egitea pentsatuz hemen egongo garela beti, nahiz eta gero zaila den hori lortzea. Baina pentsaera horrekin lan egin behar da, hau da, tinko eta irauteko gogoz. Eta hirugarrena da gure arreta bezeroarengan zentratzea; bezeroa da gure iparra, gure eguneroko inspirazioa.\nZuena bezalako talde batentzat zein da teknologia hitzaren esanahia?Digitalizazioaren aro honetan, ideiak, makinak eta produktuak konektatutako osotasun baten parte dira. Hala, teknologiak berritzen eta hobetzen laguntzen digu mundua aldatzen saiatzeko, dela negozio-eredu berriak eta enpresa berriak sortuz, edo dela zerbitzu azkar, eraginkor eta malguagoak eskainiz.\nZuen taldearen jarduera zabal bezain anitza da. Zentzu horretan, une honetan garatzen ari zareten proiektu batek eurite handien etorrera iragartzen du akatsik gabe…\nAusartegia litzateke esatea ez dagoela akatsik, baina egia da duela gutxi sinestezinak ziruditen gauza asko egin ditzakegula teknologiari esker. Big Data eta Adimen Artifizialaren munduek informazio mordo bat sortzen dute eta informazio hori egoki tratatuz gero analitika prediktiboa egin daiteke; hori sekulakoa da eta asko aplikatzen da meteorologia bezalako arloetan. Arlo desberdinetako beste proiektu batzuk ere badauzkagu eskuartean: energia kontsumoa (User), oinazearen neurketa (PainMed), bularreko minbiziaren tratamendua optimizatzea (Deepos), itsasoko isuriak detektatzea (Brainport), edota pertsona nagusien bizitza hobetzea (Reaal). Ibermátican aniztasunaren indarra deitzen diogu horri.\nKontuan izanik 45 urte denbora luzea dela eta denbora horretan hainbat krisi bizi izan dituzuela –bai sektorean gertatu direnak, bai testuinguru geopolitikoaren ondoriozkoak- harrigarria da nola atera zareten indarberrituta horietatik guztietatik. Zeintzuk dira hori azaltzen duten giltzarriak?\nEgia da 45 urtetan une zailak bizi izan ditugula, baina esperientziak erakutsi digu krisiek indartsuago egiten zaituztela. Egia da baita ere ziurgabetasun-ziklo horiek proba gogorra direla, baina gainditu egin daitezke berrikuntzarekin, bezeroarenganako orientazioarekin eta egitura sendo batekin. Zentzu horretan, gure enpresak badaki prest egoten egoera zailenetarako eta horretarako lan egiten dugu. Baina, gainera, uste dugu krisia aukera bat dela eta sekula ez dugu desaprobetxatu horrelako aukerarik.\nUne honetan euskal enpresarien kezka handienetako bat da ez dagoela behar beste talentu merkatuak eskatzen dituen proiektu teknologikoei aurre egiteko. Arazo horrek badu eragina zuengan ere?\nBai, arazoak dauzkagu goi-mailako kualifikaziodun profesionalak aurkitzeko. Are gehiago, guretzat ia zailagoa da talentua aurkitzea iragarpen analitikoak garatzea baino (barreka). Talentua pertsonetan dago, pertsonak dira euren ezagutzak ongia komunaren zerbitzura jartzen dituztenak eta, beraz, zerbitzu konpainia batetik besterako aldea markatzen dutenak, batik bat gurea bezalako sektore batean. Nazioarteko proiekziodun player global bat zarenean, munduko edozein tokitara eraman ditzakezu zure balio-proposamena eta zure profesionalak, baina ezin ahaztu dezakegu talentu horrek ere joko-zelai ia infinitu bat daukala mugitzeko. Hortaz, gai izan behar duzu pertsona horiei ahal diren gaitasun guztiak emateko, eurek erabaki dezaten zurekin gelditzea eta ez ditzaten beren helburuak bilatu beste toki batean. Horixe da gure erronka handienetako bat.


29 autobus aritzen dira ikasleen garraioan. Ikasturtearen hasieran, garraioaren antolakuntza egokitu egiten da dauden beharrei erantzuteko eta familiek zerbitzua hobetzeko egiten dituzten iradokizunak aintzat hartuz.\nAstelehenetik ostegunera bitartean garraio zerbitzua dago eskolaz kanpoko jardueretarako ere.\nGarraio ahalik eta seguruena izan dadin, Ikastolako Zuzendaritzak zerbitzuaren dokumentazioa indarrean dagoela ziurtatzen du une oro.\nBerme osoko gastronomia enpresa bat arduratzen da hornikuntzaz eta menuen osaeraz, dietetika eta nutrizio irizpideei jarraituz eta janaria prestatzean arau higienikoak eta sanitarioak aplikatuz.\nJantokiaren zaintza eta kudeaketari dagokionean, Haur Hezkuntzan eta Lehen Hezkuntzan, irakasleak eta laguntzaile talde bat arduratzen dira umeez. Bigaren Hezkuntzan eta Batxilergoan lan hori laguntzaileen esku dago.\nSukalde eta jantoki lana hobetzeko helbururekin, bi urterik behin menuen auditoriak egiten dira, jarraian dituzuelarik azken auditorietatik aplikatutako hobekuntzak.\nMenua ikusteko, klikatu “Deskargatu” dioen botoian.\nLauaxeta Ikastolak Bertoko Plana jantokiaren ardatzetariko bat da.\nPlan honetan, menuan eskeintzen diran produktuak hurbilekoak eta era artesanoan lortutakoak direnen portzentaia handiagotzeko konpromisoa hartzen da. Bertoko Plana sakonago ezagutzeko, klikatu ondoko lotura.\nElikadura osasuntsua egunerokoan ikasketa bezala kontsideratzen denez, adin ezberdinetako ikasleek jantokiko kudeaketari lotuta formazio plan bat jasotzen dute urtez urte. Arlo honetan, besteak beste, ondokoak egiten dira:\nBaliabide didaktikoak eskuratzeko zerbitzu kooperatiboa\nAldi berean, ikastolaren bitartez eskuratutako dispositibo teknologiku desberdinen mantenimendu zerbitzua ere eskeintzen da, familiak dagokiozan eginbeharretaz arduratu ez daitezan.\nHemendik, eLiburutegira sartu zaitezke; Euskadiko Irakurketa Publikoko Sarearen plataforma bat da Interneten bidez eduki digitalen irakurketa errazten duena.\nIrakurketa hori streaming bidez, ordenagailuaren bitartez edo gailu mugikorrak direla medio burutu daiteke.\nSoin hezkuntzarako eta Eskolaz kanpoko kirol taldeetan aritzeko beharrezko kirol erropa Ikastolako dendan (fisikoki edo online) eskuratzen da.\nLauaxeta ikastolak botikin zerbitzua du.\nBertan beti dago klinika auxiliar profesional bat sendaketa arinak egiteko edo gaixorik sentitzen den ikaslea atenditzeko eta, hala behar bada, istripu baten ondorioz, ikaslea dagokion osasun-zentrora eramateko.


Itziar Urkola: «Baliabide faltagatik, eskaini nahi dieguna ezin izaten diegu eskaini» - Ibarra - Tolosaldeko ataria\nIrati Saizar Artola 2019-04-17 13:54\nDatuei begira, jatorri atzerritarra duten ikasle gehiago bideratzen dira sare publikora, itunpekoetara baino. Eskola eskaintza kontuan hartuta, ordea, Ibarra izan daiteke bi baldintzak betetzen dituena, eskola eskaintza bakarra baitago: Uzturpe Ikastola.\nIbarrako ikastolan, ikasturte honetan, ikasleen %13,95 dira atzerritar jatorria dutenak. Itziar Urkola da gaur egungo orientatzailea eta datu horrek ematen duen «aberasgarritasuna» azpimarratu du batetik, baina, bestetik, «baliabide faltak» hobetzen joateko mugak jartzen dizkietela azaldu du.\nZein da Uzturpe Ikastolako egoera, gaur egun?\nIkasturte honetan, 516 ikasle ditugu guztira eta horietatik 72 ikaslek dute jatorri atzerritarra. Aipagarria da, ordea, 13 jatorri desberdinetako ikasleak direla, beraz, aniztasun kultural handia daukagu, bere alde positibo guztiekin. Mailaz maila, ordea, alde handia dago: adibidez, Haur Hezkuntzan askoz ikasle gehiago daude Lehen Hezkuntzan eta Derrigorrezko Bigarren Hezkuntzan baino. Batetik, ikasle kopurua hartu behar da kontuan, eta, bestetik, ikastola bezala ematen zaigun diru laguntza, normalean, etorkinak direnak kontuan hartuta ematen dena. Etorkinak dira duela bi urtetik hona etorritako guztiak, eta horiei hizkuntza errefortzua emateko eskaintzen zaigu diru laguntza. Behin bi urte pasata, ordea, nahiz eta euskara ondo ez jakin, diru laguntza hori amaitu egiten da.\nZein pauso jarraitzen dituzue, behin ikaslea etorrita?\nHarrera plana daukagu, etengabe hobetzen ari garena. Ikaslea etorri aurretik familiari harrera egiten zaio, informazio bilketa bat egiten dugu, beharrezko ditugun datuak biltzeko. Komeni zaigu jakitea aurrez zein mailatan egon den eta zer moduz joan zaion. Bigarren bilera batean ikaslea ezagutzen dugu; irakurketa eta idazketarekin datozen edo ez begiratzen dugu; batzuk, adibidez, arabieraz bakarrik daude alfabetatuta. Horren ostean, kokatzen hasten gara. Ze geletan jarri pentsatzen dugu, eta harrera egiten zaio tutorearekin, familiarekin eta gelakideekin batera. Egun horretan harrera jolasak egiten dira, harrera ahalik eta goxoena izan dadin. Denbora bat pasatzen denean, jarraipena egiten zaie familiei, kasuan kasu.\nHizkuntzak asko baldintzatzen du integrazioa?\nHarrera horren barruan plan bat dago, eta integrazio aldetik sozialki zer egin ahal den eta hizkuntza aldetik akademikoki zer egin daiteken aztertu behar dugu. Hor ikusten dugu ikasleak zer behar dituen eta zer eskaini ahal diogun, izan ere, batzuetan, eskaini nahi dioguna ezin dugu eskaini. Adibidez, ikasturte erdian etortzen badira, guk baliabideak bideratuta ditugu ordurako.\nZein dira baliabide horiek?\nAdibidez, HIPI Hizkuntza Indartzeko Programaren Irakaslea izateko diru laguntza izaten dugu. Hizkuntza errefortzu hori, ordea, soilik LH eta DBHkoentzat ematen dute. Zaila da, izan ere bi urterako soilik da, eta oso motz geratzen da, bi urtetan hizkuntza bat ez baita ikasten. Eta hizkuntza behar dute, bai ikasketetarako eta baita harremanetarako ere.\nHerriarekin elkarlanean aritzen gara. Gaztezulo gunea daukate, kale hezitzaileak daude, hor, lanketa bat egiten dugu udalarekin batera. Aurten estreinakoz, eskolaz kanpoko hizkuntza errefortzua eskaintzeko laguntzen ari zaigu udala. Hizkuntza indartzeko beharrezkoak dira gauza hauek.\nIntegraziorako beharrezkoa da denen ahalegina?\nEz da bakarrik ikastolarena, herrian bertan nola integratzen diren ere badago gakoa. Familiak herrian integratzen direnean, geroz eta gehiago integratzen dira ikasleak ikastolan ere.\nZer ematen dio aniztasun horrek ikastola bati?\nAniztasun kultural honek aberastasun izugarria ematen du. Baliabide oso gutxi daude, ordea. Gehiago izango bagenitu, gauzak hobeto joango ziren, eta aniztasun kultural hori aberastasun bezala hartuko genuke, geroz eta gehiago. Gertatzen dena da, adibidez, DBHn jatorri ezberdinetako jende asko dauzkazula eta guztiek ez dakitela euskaraz ondo eta akademikoki ere aurrera egin behar duzula. Nola egiten duzu hori? Hor sekulako hutsunea dago, eta espero dugu hobetzen joatea.


About: Leintz Gatzaga\nLeintz Gatzaga Gipuzkoako hego-mendebaldean dagoen udalerri txikia da, Arabako mugan, Debagoiena eskualdean biztanle gutxien daukan udalerria dena. 14.7 km²-ko azalera du eta 251 biztanle zituen 2015. urtean. Bi auzune nagusi ditu, Goiherri eta Olaun izenekoak.\nLeintz Gatzaga Gipuzkoako hego-mendebaldean dagoen udalerri txikia da, Arabako mugan, Debagoiena eskualdean biztanle gutxien daukan udalerria dena. 14.7 km²-ko azalera du eta 251 biztanle zituen 2015. urtean. Bi auzune nagusi ditu, Goiherri eta Olaun izenekoak. (eu)\nLeintz Gatzagako (eu)\nGipuzkoa - Leintz Gatzaga.svg\nLeintz Gatzaga (eu)